TAASUB MELAMPAU KEPADA GURU ANTARA PUNCA AJARAN SESAT

KUALA LUMPUR: Berdasarkan kajian dan penemuan Jabatan Kemajuan Islam Malaysia (JAKIM), taasub dan fanatik yang melampau kepada guru atau ketua ajaran antara kriteria utama dalam sesebuah ajaran sesat.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata antara kriteria lain ialah berpegang dengan aqidah selain daripada Ahli Sunnah Wal Jamaah dan berpegang dengan ajaran kerohanian atau tasawuf falsafah yang bercampur aduk dengan ajaran kebatinan.

“Selain itu kriteria lain ialah mempercayai atau mengamalkan perkara khurafat dan tahyul, menjadikan ilham, mimpi atau kasyaf sebagai sumber pegangan dan kepercayaan, menyelewengkan tafsiran al-Quran atau al-Hadis untuk kepentingan peribadi atau kumpulan,” katanya.

Pengikut ajaran sesat juga kata Ahmad Marzuk berpegang dengan pemikiran liberalisme dan pluralisme agama, dan menolak disiplin ilmu dan autoriti pihak berkuasa agama.

Beliau berkata demikian ketika menjawab soalan tambahan Abdul Latiff Abdul Rahman (PAS-Kuala Krai) mengenai kriteria utama yang ditemui pihak berkuasa agama dalam sesebuah ajaran sesat di Dewan Rakyat hari ini.

Sementara itu menjawab soalan Datuk Abdullah Sani Abdul Hamid (PH-Kapar) berhubung komitmen memastikan kesucian Islam dapat dipelihara, Ahmad Marzuk berkata JAKIM dan Jabatan Agama Islam Negeri (JAIN) sentiasa berusaha memastikan kesucian agama Islam di negara ini terus terpelihara dari sebarang anasir yang mencalar kesucian agama Islam.

“JAIN secara berterusan melaksanakan aktiviti-aktiviti penguatkuasaan ke atas kes-kes kesalahan jenayah Syariah yang dilaporkan melibatkan ajaran sesat, perjudian dan kesalahan mabuk.

“Sepanjang tahun 2020, sebanyak 33 kes dilaporkan melibatkan kes berkaitan ajaran salah, pemujaan salah, doktrin palsu, dan dakwaan palsu. Manakala 334 kes melibatkan perjudian atau berada di tempat perjudian dan 86 kes melibatkan minuman yang memabukkan,” katanya.

Selain penguatkuasaan, kerjasama antara JAKIM dan JAIN kata Ahmad Marzuk terus diperkukuh bagi memastikan kesucian agama Islam di negara ini terus terpelihara melalui pelaksanaan pelbagai program. – AlHijrah Online


PEMAIN BOLA SEPAK LIGA SUPER DITAHAN DIPERCAYAI CEDERAKAN TEMAN WANITA

KUALA LUMPUR:  Seorang pemain bola sepak Liga Super ditahan semalam selepas dipercayai telah menyebabkan kecederaan terhadap teman wanitanya, selepas berselisih faham di dalam sebuah bilik hotel di Petaling Jaya.

Ketua Polis Daerah Petaling Jaya ACP Mohamad Fakhrudin Abdul Hamid berkata pihaknya menerima laporan daripada mangsa, yang merupakan wanita tempatan pada 6 pagi semalam.

Beliau berkata akibat perselisihan faham antara mangsa dan suspek itu, telah menyebabkan kecederaan di bahagian badan mangsa selain telefon bimbit mangsa turut mengalami kerosakan.

“Hasil maklumat dan risikan dijalankan, polis telah menahan suspek di sebuah hotel di Petaling Jaya untuk membantu siasatan.

“Suspek juga telah dibebaskan dengan jaminan polis dan kes itu disiasat mengikut Seksyen 323/427 Kanun Keseksaan, kerana mendatangkan kecederaan dan melakukan khianat,” katanya dalam kenyataan hari ini.–AlHijrah Online


BANTAHAN MAYA ISU HINA RASULULLAH SAW ANJURAN YADIM DAPAT SOKONGAN

KUALA LUMPUR: Bantahan secara dalam talian terhadap penghinaan kepada Rasulullah SAW anjuran Yayasan Dakwah Islamiah Malaysia (YADIM) mendapat sokongan kuat netizen.

Program bantahan yang diadakan pada Ahad, 1 November dibuat susulan isu menghina Nabi Muhammad SAW melalui karikatur yang diterbitkan majalah satira Charlie Hebdo di Perancis serta kenyataan Presiden Perancis Emmanuel Macron yang menghina Islam.

Bantahan maya semalam dibuat melalui fungsi siaran langsung di laman Facebook YADIM dengan disertai tokoh-tokoh dakwah antaranya Ustaz Ahmad Dusuki Abdul Rani dan Ustaz Azhar Idrus.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary, Yang Dipertua YADIM Nasruddin Hassan dan Menteri Besar Perak Datuk Seri Ahmad Faizal Azumu turut sama menyertai bantahan secara dalam talian itu.

“Alhamdulillah kita dapat menyatakan bantahan kita sekeras-kerasnya ke atas penghinaan kepada junjungan Nabi Muhammad SAW, walaupun berada dalam suasana COVID-19 ia tidak menghalang kita untuk terus menyatakan bantahan sekeras-kerasnya terhadap penghinaan ini,” katanya Ahmad Marzuk dalam program bantahan tersebut.

Dalam bantahan maya selama kira-kira tiga jam itu, peserta yang terdiri daripada pendakwah terkemuka negara, pemimpin politik, artis dan badan bukan kerajaan (NGO) bergilir-gilir melontarkan pandangan dan mengutuk provokasi yang berlaku di Perancis.

Setakat berita ini ditulis, video bantahan maya itu telah ditonton lebih 140 ribu orang dengan 5,700 perkongsian.

Lebih 4,200 komen diterima pada video bantahan terseut dan rata-rata netizen menulis tanda pagar boikot produk Perancis — AlHijrah Online.


KETUA HAKIM NEGARA GESA PERTIMBANG RISIKO COVID-19 DI PENJARA SEBELUM JATUH HUKUMAN

PUTRAJAYA: Ketua Hakim Negara Tan Sri Tengku Maimun Tuan Mat menggesa pegawai kehakiman untuk mengambil pertimbangan berkenaan masalah risiko penularan wabak COVID-19 dihadapi penjara dalam menjatuhkan hukuman bagi kesalahan melanggar Perintah Kawalan Pergerakan (PKP).

Dalam kenyataan dikeluarkan Unit Komunikasi Korporat, Pejabat Ketua Pendaftar Mahkamah Persekutuan (PKPMP), Tengku Maimun berkata dengan mengambil kira peruntukan undang-undang sedia ada dalam menjatuhkan hukuman terhadap pesalah itu,  pegawai kehakiman dinasihati mengambil pertimbangan berkenaan risiko penularan wabak itu yang dihadapi penjara.

Bagaimanapun, ia adalah terletak pada budi bicara mahkamah untuk mempertimbangkan bentuk hukuman yang sesuai dengan mengambil kira masalah risiko penularan wabak itu yang dihadapi penjara-penjara, katanya.

PKPMP dalam kenyataan itu juga mengesahkan menerima surat daripada Ketua Pengarah Jabatan Penjara Malaysia Datuk Seri Zulkifli Omar bertarikh 2 April berkenaan penerimaan banduan bagi kesalahan PKP.

Dalam surat berkenaan, beliau mencadangkan supaya pesalah-pesalah pelanggaran PKP dikenakan hukuman menjalani perintah khidmat masyarakat tanpa menjalani hukuman pemenjaraan.

Menurut Zulkifli, Jabatan Penjara berpendapat bahawa adalah satu masalah besar jika berlaku penularan wabak COVID-19 di penjara kerana selain jarak sosial yang mustahil dapat dilakukan, penjara juga menjadi bakal tempat penularan wabak itu dan boleh mengancam nyawa banduan mahupun kakitangan.

Pada 25 Mac lepas, Perdana Menteri Tan Sri Muhyiddin Yassin mengumumkan PKP dilanjutkan sehingga 14 April untuk membendung penularan wabak COVID-19.

Mahkamah Majistret dan Sesyen di seluruh negara sebelum ini menjatuhkan hukuman penjara antara beberapa hari dan bulan dan  denda antara ratusan hingga RM1,000 juga hukuman Perintah Kehadiran Wajib (PKW) yang merupakan program khidmat masyarakat, terhadap beberapa pesalah termasuk warga emas dan remaja yang melanggar PKP.

Kesalahan yang paling banyak dilakukan adalah gagal mematuhi PKP dengan bergerak dari satu tempat ke tempat lain dalam mana-mana kawasan jangkitan mengikut Peraturan 3(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020 yang memperuntukkan hukuman maksimum penjara enam bulan dan denda  sehingga RM1,000 atau kedua-duanya.

Ada juga didakwa menghalang tugas penjawat awam dalam menjalankan fungsi mereka semasa tempoh PKP mengikut Seksyen 186 Kanun Keseksaan yang memperuntukkan hukuman maksimum penjara dua tahun atau denda  sehingga RM10,000 atau kedua-duanya, jika sabit kesalahan. — BERNAMA


JAKIM SERAH PERUNTUKAN RM64.7 JUTA KEPADA PAHANG

KUALA LUMPUR: Kerajaan Negeri Pahang pada Selasa menerima cek cura Peruntukan Kewangan Kerajaan Persekutuan bagi tahun 2023 yang disalurkan melalui Jabatan Kemajuan Islam Malaysia (JAKIM).

Ketua Pengarah JAKIM Datuk Hakimah Mohd Yusoff berkata peruntukan berjumlah RM64,746,044.40 tersebut merupakan imbuhan tahunan dan bayaran elaun kepada guru KAFA, imam, bilal, siak dan guru takmir seluruh negeri Pahang.

“Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah menyampaikan cek cura peruntukan berkenaan kepada Menteri Besar Pahang Datuk Seri Wan Rosdy Wan Ismail.

“Peruntukan ini adalah bagi bayaran imbuhan RM850.00 (sebulan) kepada 1,391 imam, bayaran elaun RM900.00 (sebulan) kepada 525 guru takmir, bayaran elaun RM1,261.35 (sebulan) kepada 2,662 guru KAFA, serta caruman PERKESO sebanyak RM232.80 (setahun) kepada 3,600 imam, bilal, siak dan guru takmir di negeri Pahang,” katanya dalam kenyataan semalam.

Tambah beliau peruntukan itu juga termasuk bayaran khas One-Off sebanyak RM600.00 kepada 1,391 imam, 1,684 bilal dan siak, 525 guru takmir dan 2,662 guru KAFA.

Jelasnya lagi peruntukan Kewangan Kerajaan Persekutuan melalui JAKIM kepada negeri Pahang ini adalah sebahagian daripada RM682,197,600.00 atau 74.53% daripada jumlah peruntukan tahunan JAKIM bagi tahun 2023.

“Semoga dengan peruntukan tersebut pendidikan dan pengajian Islam di Negara ini dapat terus diperkasakan bagi membina generasi Al-Falah (berjaya) yang berkualiti selaras dengan aspirasi Malaysia Madani,” katanya. – AlHijrah Online


PEKERJA POS MALAYSIA, MAHKAMAH AMPANG DUA YANG MAUT DALAM KEMALANGAN PUTRAJAYA

PUTRAJAYA: Identiti dua penunggang motosikal yang maut, dalam kemalangan melibatkan sebuah treler merempuh beberapa kenderaan termasuk motosikal anggota polis trafik di KM5.7 Jalan Persiaran Utara menghala Puchong di sini hari ini, telah dikenal pasti.

Ketua Polis Daerah Putrajaya ACP A. Asmadi Abdul Aziz berkata mangsa dikenal pasti sebagai Faris Haziq Abu Bakar, 25, yang merupakan pekerja Pos Malaysia dan Yuswar Mohd Uyus, 39, iaitu pekerja di Mahkamah Ampang.

Beliau berkata pengecaman Faris Haziq telah dibuat oleh ayahnya, manakala Yuswar oleh isterinya di Unit Forensik Hospital Putrajaya, masing-masing pada kira-kira 5.30 petang.

“Post mortem kedua-dua mangsa akan akan dibuat esok,” katanya dalam kenyataan hari ini.

Mengenai jumlah mangsa yang terlibat dalam kemalangan itu, A. Asmadi berkata kesemuanya terdapat 14 individu terlibat termasuk dua yang maut, berbanding lapan yang dilaporkan sebelum ini.

Dua pemandu kereta dikenali Karli Rastio, 69, serta Abdul Latif Ahmad, 58, dilaporkan mengalami kecederaan parah dan masing-masing dirawat di zon merah Hospital Putrajaya dan Hospital Serdang.

Pemandu treler berkenaan mengalami luka ringan di tangan, manakala baki yang terlibat, ada yang mengalami patah tangan dan ada juga yang tidak mengalami sebarang kecederaan.

A.Asmadi berkata jumlah keseluruhan kenderaan terlibat dalam kemalangan itu ialah 14 buah, iaitu sebuah treler dan sebuah lori, tujuh kereta serta lima motosikal, termasuk sebuah motosikal polis trafik.

Beliau berkata ujian air kencing terhadap pemandu treler didapati negatif dan pemandu itu akan direman esok, bagi membolehkan siasatan lanjut dijalankan.

Sementara itu seorang pekerja swasta Mohd Azuan Mohd Zain berkata beliau tidak menyangka insiden kemalangan di Putrajaya yang tular di media sosial, melibatkan salah seorang ahli keluarganya.

Beliau berkata dia mendapat perkhabaran mengenai kematian Yuswar, yang merupakan birasnya, daripada isterinya.

“Arwah ini sentiasa ringan tulang, suka membantu menyelesaikan apa jua masalah yang berlaku dalam keluarga,” kata Mohd Azuan, 37, ketika ditemui di perkarangan Jabatan Perubatan Forensik, Hospital Putrajaya di sini hari ini.

Beliau berkata ketika kejadian, Yuswar dipercayai sedang dalam perjalanan ke Istana Kehakiman Putrajaya atas urusan rasmi.–AlHijrah Online


LEBIH RAMAI BAKAL NIKMATI PENGELUARAN AKAUN 1 KWSP

KUALA LUMPUR: Kementerian Kewangan tidak menolak kemungkinan mereka yang akan menikmati pengeluaran Akaun 1 Kumpulan Wang Simpanan Pekerja (KWSP) akan melebihi jumlah sasaran sebelum ini iaitu 600,000 orang.

Berita baik itu akan diumum Menteri Kewangan, Tengku Datuk Seri Zafrul Tengku Abdul Aziz dalam tempoh beberapa hari lagi.

“Kita tunggu dalam beberapa hari lagi. Saya dengan pihak KWSP akan dapat umumkan.Insya-Allah akan diperluaskan kepada lebih 600,000 rakyat Malaysia,” katanya.

Ujar Tengku Zafrul, keputusan itu dibuat selepas mendengar keluhan rakyat berhubung kebenaran pengeluaran Akaun 1 KWSP.

Pada pembentangan Belanjawan 2021, kerajaan meluluskan pengeluaran Akaun 1 KWSP secara bersasar sebanyak RM500 sebulan untuk tempoh 12 bulan.

Ahli yang layak boleh memohon mulai Januari 2021 — AlHijrah Online


LELAKI WARGA KANADA DIDENDA RM800 TUNJUK ISYARAT LUCAH, TIDAK PAKAI PELITUP MUKA

KUALA LUMPUR: Seorang lelaki warga Kanada didenda RM800 oleh Mahkamah Majistret di sini hari ini kerana menunjukkan isyarat lucah kepada pengawal keselamatan sebuah pasar raya dan tidak memakai pelitup muka, dua minggu lepas.

Majistret S. Mageswary menjatuhkan hukuman itu terhadap Theberge Travis Lee, 44, selepas dia mengaku bersalah atas dua pertuduhan itu dan memerintahkan tertuduh dipenjara 15 hari jika gagal membayar denda.

Tertuduh didenda RM100 atau sehari penjara untuk pertuduhan pertama manakala pertuduhan kedua dia didenda RM700 atau dua minggu penjara. Lelaki itu membayar denda berkenaan.

Bagi pertuduhan pertama, Travis Lee didakwa melakukan perbuatan kurang sopan dengan menunjukkan isyarat jari tengah kepada Padam Giri dengan tujuan membangkitkan kemarahan untuk mengganggu keamanan di sebuah pasar raya di Jalan Ampang di sini, pada 9.30 malam, 16 April lepas.

Pertuduhan dikemukakan mengikut Seksyen 14 Akta Kesalahan-kesalahan Kecil 1955, yang memperuntukkan hukuman denda maksimum RM100, jika sabit kesalahan.

Lelaki itu juga didakwa tidak memakai pelitup muka di pasar raya berkenaan yang merupakan tempat dalam kawasan tempatan jangkitan yang bukan bertujuan untuk melakukan mana-mana perkara yang diperuntukkan di bawah Peraturan 17 Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2022.

Kesalahan itu yang didakwa dilakukan pada masa dan tarikh yang sama boleh dihukum di bawah Peraturan 18(1) Peraturan-peraturan Pencegahan dan Pengawalan Penyakit Berjangkit 2022, yang jika disabitkan kesalahan boleh dikenakan denda maksimum RM1,000 atau penjara maksimum enam bulan atau kedua-duanya.

Terdahulu, Peguam Jayananda Rao memohon hukuman ringan atas alasan anak guamnya yang bekerja di sebuah syarikat minyak dan gas baru sahaja bekerja di negara ini dan perlu menanggung tiga kakaknya yang berada di Kanada.

“Anak guam saya memohon maaf dan kesal atas tindakannya yang melulu itu serta berjanji tidak akan mengulanginya lagi,” katanya menambah ini merupakan kesalahan pertama tertuduh.

Timbalan Pendakwa Raya Wardah Nasuha Safian memohon hukuman setimpal bagi memberi pengajaran kepada tertuduh.

Pada 17 April lepas, tular sebuah video berdurasi 18 saat dimuat naik dua pemilik akaun TikTok memaparkan tindakan agresif lelaki itu terhadap pengawal keselamatan di pasar raya berkenaan.–AlHijrah Online


PDRM TAWAR DISKAUN SAMAN TRAFIK

KUALA LUMPUR: Polis Diraja Malaysia (PDRM) menawarkan diskaun sebanyak 50 peratus bagi saman trafik selama sebulan, bermula esok 18 Jun sehingga 18 Julai.

Pengarah Jabatan Siasatan dan Penguatkuasaan Trafik (JSPT) Bukit Aman, Komisioner Datuk Azisman Alias berkata, diskaun tersebut termasuk saman-saman PDRM yang berada dalam senarai hitam.

Bagaimanapun, tawaran pengurangan saman itu tidak termasuk kes saman dalam sebutan mahkamah, kesalahan-kesalahan utama yang dilakukan pada tahun ini (2021), kesalahan kenderaan berat serta kesalahan berkaitan pengubahsuaian ekzos.

PDRM berharap inisiatif pengurangan saman ini dapat meringankan beban orang ramai yang terkesan dengan pandemik COVID-19.

“Aplikasi Mybayar Saman telah dipertingkatkan bagi membolehkan syarikat dan entiti perniagaan mendaftar sebagai pengguna dan seterusnya membuat pembayaran menggunakan aplikasi tersebut,” katanya.

Azisman memaklumkan bahawa semua kaunter pembayaran saman di kontinjen dan Ibu Pejabat Polis Daerah (IPD) seluruh negara ditutup bagi mengurangkan penularan jangkitan COVID-19.–AlHijrah Online


Zionis roboh rumah rakyat Palestin

BAITULAHAM, 14 Februari – Rumah
milik keluarga Palestin berhampiran tembok pemisah di bandar Beit Jala musnah
dirobohkan jentolak Israel, semalam.

Pemilik rumah berkenaan, Muhammad
Mousa Zreineh berkata, tentera Zionis menyerbu dan mengasari ahli keluarganya
sebelum menjalankan kerja-kerja perobohan.

Tambah Zreineh, ini adalah kali
kedua keluarganya hilang tempat tinggal selepas Israel memusnahkan rumahnya
pada 2016.

Menurut Sinar Harian yang memetik
laporan agensi berita, rejim Israel kerap menggunakan alasan membina tanpa
permit untuk melaksanakan perobohan ke atas rumah penduduk Palestin secara
berterusan.


Pulau ‘gempa bumi’ ditelan Lautan Hindi

ISLAMABAD – Sebuah pulau kecil yang terbentuk akibat gempa bumi di luar pantai Pakistan tenggelam semula di Lautan Hindi akibat hakisan secara berperingkat daripada fenomena air pasang.

Pembentukan  Zalzala Koh berukuran 90 meter tinggi dan 40 meter panjang itu terhasil enam tahun lalu selepas gempa 7.7 magnitud berpunca daripada letusan gunung berapi lumpur di dasar laut yang menggegar wilayah Baluchistan dan meragut 825 nyawa.

Imej dikeluarkan Agensi Pentadbiran Angkasa dan Aeronautik
Negara (NASA) menunjukkan ia masih boleh dilihat walaupun berada di
bawah air.

Menurut ahli geologi di Pusat Pemerhati Geologi Amerika Syarikat (USGS), Bill Barnhart yang mengkaji gempa bumi di Pakistan dan Iran pada tahun 2013, pulau itu adalah timbunan besar lumpur dari dasar laut yang ditolak ke permukaan.

Ia terbentuk daripada pelbagai sedimen dan serpihan yang disebabkan oleh penenggelaman plat  Arab di bawah plat Eurasia.

Sebelum ini, kawasan itu telah menjadi tarikan pelancong dan penduduk tempatan walaupun ia mengeluarkan gas mudah terbakar yang dibebaskan daripada rekahan pulau tersebut.


LEBIH 1,100 CEDERA AKIBAT GEMPA BUMI KUAT DI IRAN

TEHRAN: Lebih 1,100 orang cedera akibat gempa bumi berukuran 5.4 pada skala Richter melanda wilayah Azerbaijan Barat di Iran pada pagi Rabu.

Bercakap kepada televisyen negara Iran, jurucakap Kementerian Kesihatan Mojtaba Khaledi berkata 1,127 orang cedera dalam gempa bumi itu, lapor Agensi Anadolu.

Gempa bumi kuat itu menggegarkan bandar Khoy, yang terletak 807 kilometer (501 batu) barat laut ibu negara Tehran.

Menurut Pusat Seismologi Iran di Universiti Tehran, gempa berlaku pada 3.51 pagi waktu tempatan (8.30 pagi waktu Malaysia) pada kedalaman 10 kilometer diikuti lebih 30 gegaran susulan sederhana.

Khaledi berkata kebanyakan mangsa yang cedera dimasukkan ke hospital tempatan di wilayah itu.

Iran terletak di zon aktif secara seismik dan mengalami banyak bencana gempa bumi dalam beberapa tahun lalu.

Gempa bumi 6.7 pada skala Richter yang disifatkan paling dahsyat pernah melanda negara itu pada 2013 menyaksikan sekurang-kurangnya 34,000 orang maut di bandar Bam di wilayah Kerman.

Kejadian itu berlaku seminggu selepas gempa bumi bermagnitud 5.6 melanda wilayah yang sama, namun tiada kemalangan jiwa atau kerosakan besar dilaporkan ketika itu.–AlHijrah Online


Pencemaran Sungai Selangor bukan kes sabotaj

KUALA LUMPUR – Polis tolak unsur sabotaj dalam kes pencemaran Sungai
Selangor sehingga menjejaskan bekalan air bersih di Selangor baru-baru
ini, kata Ketua Polis Negara, Datuk Seri Abdul Hamid Bador.

Menurutnya, siasatan polis mendapati pencemaran tersebut disebabkan oleh pekerja syarikat yang dilantik kerajaan negeri untuk membersihkan sungai itu.

“Kemungkinan pekerja itu cuai dan berlaku tumpahan diesel semasa kerja-kerja dilakukan, sehingga berlaku pencemaran sungai, siasatan polis sedang  menjurus ke arah itu,” katanya pada sidang media selepas Majlis  Perasmian Jelajah Autisme: Garis Panduan Polis Diraja Malaysia (PDRM) di  Maktab PDRM, Cheras hari ini.

Abdul Hamid berkata, polis juga akan menyiasat laporan palsu yang dibuat sebelum ini yang dipercayai  untuk melindungi kepentingan syarikat tertentu.

“Siasatan masih giat dijalankan dan akan selesai dalam masa terdekat.

“Dua
 tangkapan yang dilakukan sebelum ini, satu telah dijamin dan seorang
lagi kita minta lanjutkan tahanan reman untuk polis lengkapkan
siasatan,” katanya.

Abdul Hamid menambah, pihaknya memandang serius isu pencemaran sungai yang menjejaskan hampir lima juta pengguna.

“Kita
 tak main-main dalam isu ini, isu pencemaran yang berlaku di Sungai
Kim-Kim menyedarkan kita (agar tidak berulang di tempat lain),” katanya.

Pada 19 Julai lalu, berlaku pencemaran bau di sumber air mentah Sungai Selangor.

Dua hari kemudian, tumpahan minyak diesel di kawasan Sungai Selangor berhampiran Kolam Hang Tuah dikesan.

Polis kemudian memburu tiga orang pemancing yang disyaki menjadi punca berlakunya pencemaran minyak diesel di Sungai Selangor. – SINAR HARIAN


PRESIDEN MAPIM DINOBAT TOKOH MAULIDUR RASUL 1441H/2019

Oleh Khadizah Faisal

KUALA LUMPUR: Tokoh aktivis kemanusiaan yang juga Presiden Majlis Perundingan Pertubuhan Islam Malaysia (MAPIM), Mohd Azmi Abdul Hamid, 61,  dinobatkan sebagai penerima Anugerah Tokoh Maulidur Rasul Peringkat Kebangsaan 1441H/2019 hari ini.

Mohd Azmi yang lebih mesra dengan panggilan Cikgu Azmi dalam kalangan aktivis dan relawan di Malaysia berkata, beliau tidak menyangka dan menganggap penganugerahan itu motivasi buat diri dan rakan-rakan seperjuangannya yang lain.

“Saya sangat terkejut dan rasa diri begitu kerdil untuk menerima satu anugerah yang berkait dengan peribadi agung Rasulullah SAW,” katanya kepada AlHijrah Online selepas majlis sambutan Maulidur Rasul Peringkat Kebangsaan 1441H/ 2019 di Axiata Arena Bukit Jalil di sini hari ini.

Anak jati Terengganu yang pernah berkhidmat sebagai pegawai penyelidik MARDI di Pulau Pinang meletakkan jawatannya dan terlibat sepenuh masa dengan kerja-kerja kemanusiaan dan menubuhkan institut pendidikan, Institut Salman Sungai Petani.

Katanya, beliau mula aktif sejak di universiti dan berpeluang mendedahkan diri dengan pelbagai isu antarabangsa sehingga memutuskan untuk meneruskan perjalanan hidup dengan melatih anak-anak muda sebagai aktivis kemanusiaan.

“Saya aktif ketika saya seorang mahasiswa lagi. Dari situ, nilai rasa bertanggungjawab kepada masyarakat, umat dan juga kemanusiaan telah berputik,” katanya.

Tambahnya, Rasulullah SAW merupakan contoh terbaik dan teladan yang tertinggi untuk diikuti umat Islam.

“Tak kira kita seorang guru, pegawai tentera, penjawat kerajaan atau swasta, semuanya harus melihat Rasulullah SAW yang meninggalkan kita dengan warisan yang tinggi iaitu, menyampaikan dakwah Islamiah kepada seluruh insan di muka bumi ini,” kata Cikgu Azmi.

Selaku penerima Anugerah Tokoh Maulidur Rasul Peringkat Kebangsaan 1441H/2019, Cikgu Azmi menerima hadiah wang tunai RM20,000, trofi dan sijil penghargaan.

Penyampaian anugerah itu disempurnakan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah sambil disaksikan Timbalan Perdana Menteri, Datuk Seri Dr Wan Azizah Wan Ismail dan Menteri di Jabatan Perdana Menteri, Datuk Seri Dr Mujahid Yusof Rawa.

Sementara itu, Pengerusi Yayasan Eco World Foundation, Tan Sri Lee Lam Thye yang juga aktivis sosial dan kemanusiaan turut menerima Anugerah Maulidur Rasul Peringkat Kebangsaan.

Lam Thye menyifatkan anugerah itu sebagai  suntikan semangat kepadanya dan anggota-anggota Ikatan Komuniti Selamat, pertubuhan bukan kerajaan yang baru ditubuhkannya dan agensi kerajaan untuk terus menyumbang kepada masyarakat dan negara tanpa mengira batasan agama, adat, budaya dan bangsa.

“Baru-baru ini saya telah wujudkan baru yang dinamakan Ikatan Komuniti Selamat, di mana fokus saya adalah untuk mendidik semua lapisan masyarakat tidak kira kaum dan agama, supaya mereka lebih prihatin tentang soal keselamatan,” kata Lam Thye.

Beliau turut memandang serius dengan kes-kes kebakaran membawa maut di sekolah-sekolah tahfiz sehingga turut menerbitkan sebuah buku panduan keselamatan sekolah-sekolah tahfiz di negara ini melalui kerjasama dengan pakar dalam Ikatan Komuniti Selamat.

“Kita tahu bahawa banyak kejadian yang pernah berlaku di negara kita melalui laporan media mengenai kejadian kebakaran di sekolah tahfiz dan sekolah agama yang lain. Jadi saya rasa aspek keselamatan harus dipertingkatkan lagi,” katanya.

Tiga lagi penerima Anugerah Maulidur Rasul Peringkat Kebangsaan tahun ini ialah Pakar Perundangan Syariah, Datuk Daud Muhammad yang dinobatkan sebagai penerima Anugerah Perdana Maulidur Rasul 2019 yang membawa pulang RM50,000, trofi dan sijil penghargaan.

Manakala ahli akademik, Prof Datuk Dr Asma Ismail dan pelopor Hospital Mesra Ibadah, Datuk Dr Khalid Ibrahim pula masing-masing membawa pulang wang tunai RM20,000, trofi dan sijil penghargaan selaku penerima Anugerah Tokoh Maulidur Rasul Peringkat Kebangsaan. — AlHijrah Online


Daun pisang ganti sejadah

KUALA LANGAT – Demi tuntutan tugas, anggota bomba dan penyelamat yang
 terpaksa ‘berkampung’ di lokasi kebakaran tanah gambut di Bukit
Kemandol di sini menunaikan solat dengan hanya beralaskan daun pisang.

Dalam satu kiriman gambar diterima Sinar Harian, kelihatan tiga
anggota bomba menunaikan solat berjemaah di ladang kelapa sawit yang
sebahagian besarnya sudah terbakar.

Pasukan bomba dan penyelamat
terpaksa ‘berkampung’ di ladang kelapa sawit itu bagi operasi pemadaman
api tanah gambut sejak Rabu lalu.

Pengarah Jabatan Bomba dan Penyelamat Malaysia (JBPM) Selangor,
Norazam Khamis berkata, operasi pemadaman kebakaran tanah gambut itu
disertai 55 anggota bomba dan empat pegawai kanan.

“Kejadian kebakaran berlaku pada Rabu lalu dan hari ini masuk
hari keenam anggota bomba melaksanakan kerja-kerja pemadaman api.
Operasi dijangka selesai esok,” katanya.

Dalam pada itu, Norazam menasihatkan pekebun supaya tidak melakukan pembakaran terbuka pada musim panas dan kering.

Beliau turut mengingatkan pengguna jalanraya supaya tidak membuang puntong rokok merata-rata di tepi lebuh raya. -SINAR HARIAN


TMJ TERIMA MENGHADAP PM ANWAR

KUALA LUMPUR: Tunku Mahkota Johor Tunku Ismail Sultan Ibrahim berkenan menerima menghadap Perdana Menteri ke-10 Datuk Seri Anwar Ibrahim, hari ini.

Baginda memuat naik hantaran beserta gambar pertemuan tersebut di Facebook HRH Crown Prince of Johor namun lokasinya tidak dimaklumkan.

Turut berangkat Tengku Muda Pahang Tengku Abdul Rahman Sultan Ahmad Shah.—AlHijrah Online


PELAJAR IPT DIBENARKAN PULANG BERMULA 27 APRIL

PUTRAJAYA: Pelajar Institusi Pengajian Tinggi (IPT) yang terperangkap di kampus atau di luar kampus susulan Perintah Kawalan Pergerakan (PKP) akan dibenarkan pulang ke rumah masing-masing bermula 27 April depan.

Menteri Kanan (Keselamatan), Datuk Seri Ismail Sabri Yaakob berkata, waktu perjalanan pulang pelajar itu akan dihadkan dari jam 9 malam hingga 9 pagi dan dibuat secara berperingkat.

Beliau berkata peringkat awal pergerakan hanya melibatkan perjalanan ke zon hijau sahaja selain saringan gejala COVID-19 akan dibuat ke atas pelajar yang ingin pulang.

“Pelajar yang terlibat seperti yang saya maklumkan, mereka ada di dalam kampus selama lebih sebulan dan tidak ada gejala mereka dianggap bersih dan selamat dari gejala Covid-19.

“Walaubagaimanapun setiap pelajar yang ingin pulang perlu menjalani saringan gejala sebelum perjalanan dan mereka akan turut dibekalkan dengan topeng muka,” kata Ismail Sabri pada sidang media harian PKP di Putrajaya yang disiarkan stesen TV tempatan.

Menteri kanan itu berkata, selain saringan kesihatan, kedudukan pelajar di dalam bas akan mengikut kaedah penjarakan sosial.

“Kalau tempat duduk dua orang, hanya satu orang sahaja boleh duduk. Kalau bas untuk 40 orang penumpang hanya 20 dibenarkan,” katanya.

Ismail Sabri berkata pelajar yang ingin pulang akan diambil dari kampus menggunakan bas kemudian dihantar ke balai polis atau pejabat daerah berdekatan dengan rumah mereka.

“Dari balai polis atau pejabat daerah pelajar akan dihantar ke rumah masing-masing oleh agensi kerajaan,” tambahnya.

Ismail Sabri berkata pelajar mempunyai kenderaan sendiri turut dibenarkan pulang dengan syarat perjalanannya tidak merentasi negeri dan melibatkan perjalanan seorang individu sahaja.

Katanya, penerbangan akan turut disediakan kerajaan bagi pelajar Sabah dan Sarawak yang wajib menjalani kuarantin selama 14 hari seperti syarat ditetapkan kerajaan negeri untuk perjalanan masuk.

Secara keseluruhan, proses penghantaran pulang itu akan melibatkan kira-kira 53,000 pelajar atau 85 peratus daripada jumlah pelajar yang terkesan.

Sementara itu baki 15 peratus pelajar mengambil keputusan tidak pulang ekoran beberapa faktor seperti kemudahan pembelajaran dan persediaan peperiksaan. — AlHijrah Online/ Zaim Zamani


PKPD DI TIGA KAWASAN BENTONG BERMULA ESOK

KUALA LUMPUR: Tiga kawasan di daerah Bentong, Pahang akan dikenakan Perintah Kawalan Pergerakan Diperketatkan (PKPD) bermula esok hingga 23 Disember ini.

Menteri Kanan (Keselamatan) Datuk Seri Ismail Sabri Yaakob berkata kawasan yang terlibat ialah Ria Apartment, Amber Court Apartment dan rumah kongsi Kampung Semaut, berikutan 55 kes positif COVID-19 direkodkan di mukim tersebut.

“Majoriti (kes) melibatkan pekerja warga asing di lokaliti ini dan penilaian risiko Kementerian Kesihatan (KKM) mendapati ketiga-tiga kawasan ini mempunyai risiko tinggi untuk berlaku penularan lebih ramai kerana kapasiti penduduk yang padat.

“PKPD di ketiga-tiga lokaliti ini akan melibatkan 4,351 penduduk,” katanya pada sidang media perkembangan berkaitan PKP Pemulihan (PKPP) hari ini.

Sementara itu, Ismail Sabri berkata PKPD di Taman Telipok Ria, Tuaran, Sabah akan dilanjutkan selama 14 hari lagi dari 11 hingga 24 Disember ini, atas nasihat dan penilaian risiko KKM.–AlHijrah Online


POLIS TAHAN TUJUH LELAKI WARGA PAKISTAN DISYAKI TERLIBAT PEMERDAGANGAN ORANG

KUALA LUMPUR: Polis menahan tujuh lelaki warga Pakistan kerana disyaki terlibat dalam kes pemerdagangan orang, di sebuah apartmen di Taman Pandan Perdana, Ampang, di sini, Isnin lepas.

Ketua Polis Daerah Ampang Jaya ACP Mohd Azam Ismail berkata kesemua mereka berumur antara 21 hingga 44 tahun itu ditahan pada pukul 5.30 petang oleh sepasukan polis daripada Bahagian Siasatan Jenayah, Ibu Pejabat Polis Daerah Ampang Jaya.

Beliau berkata polis menerima laporan daripada seorang mangsa lelaki yang juga warga Pakistan berusia 23 tahun telah dipukul oleh empat lelaki senegara yang merupakan ejen yang membawanya masuk ke Malaysia untuk mencari pekerjaan.

“Pasportnya juga telah dirampas serta mangsa dipukul dan diugut tidak dibenarkan keluar dari rumah, mangsa mengalami kecederaan sakit pada bahagian badan dan lengan serta tangan bahagian kiri.

“Semasa tangkapan, polis turut menyelamatkan empat mangsa lelaki warga Pakistan yang lain serta merampas 22 pasport Pakistan milik mangsa, lima beg pakaian, tiga telefon bimbit, serta batang penyapu yang digunakan untuk memukul mangsa,” katanya dalam kenyataan hari ini.

Mohd Azam berkata modus operandi mereka ialah melakukan tipu daya bagi warganegara asing dengan melakukan pekerjaan secara paksa.

“Semakan rekod jenayah terhadap semua tangkapan mendapati tiada rekod ditemukan manakala ujian air kencing ke atas tangkapan pertama hingga ketujuh negatif dadah.

“Kesemua suspek direman selama tujuh hari bermula semalam hingga Isnin depan dan kes disiasat mengikut Seksyen 12 Akta Antipemerdagangan Orang dan Antipenyeludupan Migran (ATIPSOM) 2007 iaitu memperdagangkan orang dengan maksud eksploitasi,” katanya.–AlHijrah Online


COVID-19: TIADA KEMATIAN DUA HARI BERTURUT-TURUT, 88 SEMBUH DAN 68 KES BAHARU

PUTRAJAYA: Tiada kematian direkodkan akibat COVID-19 dalam tempoh dua hari berturut-turut di negara ini menjadikan jumlah kumulatif kematian akibat pandemik itu kekal 107 kes, kata Ketua Pengarah Kesihatan Datuk Dr Noor Hisham Abdullah.

Kes baharu menunjukkan sedikit peningkatan berbanding semalam iaitu 68 kes dengan 57 kes melibatkan kalangan bukan warganegara Malaysia.

“Ini menjadikan jumlah kes positif di Malaysia adalah sebanyak 6,535 kes. Oleh itu, jumlah kes aktif dengan kebolehjangkitan COVID-19 adalah 1,564 kes. Mereka telah diasingkan dan diberi rawatan,” katanya pada sidang media perkembangan COVID-19 di sini hari ini.

Terdapat 88 kes telah pulih dan dibenarkan discaj pada hari ini, menjadikan jumlahnya lebih tinggi berbanding kes baharu.

“Ini menjadikan jumlah kumulatif kes yang telah pulih sepenuhnya dari COVID-19 dan telah discaj daripada wad adalah sebanyak 4,864 kes iaitu 74.43 peratus daripada jumlah keseluruhan kes,” katanya.

Dr Noor Hisham berkata sehingga kini, 18 kes positif COVID-19 sedang dirawat di Unit Rawatan Rapi (ICU) dan daripada jumlah itu, tujuh kes memerlukan bantuan pernafasan.

Sementara itu, satu kluster baharu dikenal pasti melibatkan 60 kes positif iaitu 53 warga asing dan tujuh warga tempatan di sebuah kilang di Pedas.

“Seperti yang dimaklumkan pada 2 Mei, Kementerian Kesihatan Malaysia (KKM) telah mengenal pasti satu kluster yang melibatkan warga pekerja di sebuah kilang di Pedas, Negeri Sembilan.

“Kluster ini mula dikesan apabila seorang kakitangan kilang itu didapati tidak sihat dan mula mengalami gejala demam, batuk, selesema, sesak nafas dan sakit kepala pada 5 April,” katanya.

Beliau berkata susulan itu, siasatan dan saringan bagi kontak rapat kakitangan berkenaan dilakukan dan sehingga hari ini, 786 orang telah disaring untuk COVID-19 terdiri daripada pekerja kilang dan ahli keluarga mereka.

“Daripada jumlah keseluruhan ini, 60 kes didapati positif, 286 kes negatif dan 440 orang masih menunggu keputusan. Punca jangkitan bagi kluster ini masih di dalam siasatan.

“Kes-kes positif kluster ini melibatkan tujuh warganegara Malaysia dan 53 bukan warganegara iaitu 25 kes warga Nepal; 18 kes warga Bangladesh; lapan kes warga Indonesia; dan dua kes warga Myanmar,” katanya.

Dalam pada itu, Dr Noor Hisham mengingatkan majikan sektor-sektor ekonomi yang dibenarkan beroperasi agar mematuhi prosedur operasi standard (SOP) di tempat kerja.

Katanya majikan perlu membenarkan pekerja untuk mendapatkan pemeriksaan kesihatan oleh pengamal perubatan berdaftar atas biaya majikan, seperti yang dinyatakan di bawah Seksyen 60F Akta Kerja 1955 serta membenarkan cuti sakit bergaji atau kelayakan menerima rawatan bagi pekerja yang mempunyai gejala jangkitan.

Mereka juga dinasihat memastikan langkah-langkah pencegahan seperti pemeriksaan suhu badan dan gejala sebelum memasuki premis kerja; penyediaan tempat mencuci tangan atau cecair pembasmi kuman (hand sanitizer) dilaksanakan di tempat kerja. — BERNAMA


SEORANG LAGI MAUT AKIBAT COVID-19, KUMULATIF TIGA MAUT DI MSIA- KP KESIHATAN

KUALA LUMPUR: Crisis Preparedness and Response Centre (CPRC) Kebangsaan hari ini menerima laporan satu lagi kematian COVID-19 (kes ke-152) pada jam 6.27 petang, menjadikan jumlah keseluruhan kematian COVID-19 setakat ini tiga kes.

Ketua Pengarah Kesihatan, Datuk Dr Noor Hisham Abdullah berkata, kes ke-152 ini merupakan lelaki warga Malaysia berumur 58 tahun daripada kluster jemaah tabligh.

Beliau berkata kes terbabit telah dimasukkan ke Hospital Tawau pada 9 Mac lalu dengan simptom Severe Acute Respiratory Infection.

“Beliau telah diberi bantuan mesin pernafasan dan dimasukkan ke Unit Rawatan Rapi (ICU) pada hari yang sama.

“Kesihatan beliau merosot hari demi hari dan telah disahkan meninggal dunia pada 20 Mac 2020 pada jam 6.27 petang. Takziah diucapkan kepada keluarga arwah,” kata Ketua Pengarah Kesihatan dalam Facebooknya sebentar tadi.

Setakat ini, sebanyak 1,030 kes jangkitan COVID-19 direkodkan dengan tiga kematian di negara ini. — AlHijrah Online


KEMASKINI TAKWIM DIGITAL SETIAP TAHUN, ELAK WAKTU SOLAT TERSASAR

IPOH: Semua masjid diminta mengemaskini takwim digital setiap tahun bagi mengelakkan waktu solat salah atau tersasar.

Ketua Bahagian Falak, Jabatan Mufti Negeri Perak, Mohamad Faizal Jani berkata, masa yang dipapar pada takwim digital perlu dipastikan tepat dengan Waktu Standard Malaysia (WSM) yang diukur berdasarkan waktu seragam sejagat oleh makmal masa dan frekuensi, Institut Metrologi Kebangsaan Malaysia (NMIM).

“Dalam pelaksanaan waktu solat kita di Malaysia, kita menggunakan sistem zon dan satu lagi kita menggunakan parameter yang mungkin berubah.

“Contoh yang saya sebutkan tadi waktu subuh hari tu berlaku perubahan daripada parameter 20° degree kepada 18° degree.

“Jadi jika masjid yang menggunakan takwim digital itu tidak mengemaskini, ianya akan menyebabkan waktu solat mereka lebih awal lapan minit pada waktu subuh tersebut,” katanya kepada AlHijrah Online.

Menurut Mohamad Faizal, perbezaan zon akan mengurangkan atau menambah masa yang membezakan waktu solat di setiap zon negeri-negeri.

Jelas beliau, kedudukan latitud dan longitud juga boleh membezakan waktu solat.

Justeru katanya, waktu solat pada takwim digital perlu dikemaskini bagi mengelakkan umat Islam menunaikan solat tidak pada waktunya.

“Mesyuarat Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) ke-116 pada 2019 pernah memutuskan perubahan waktu solat subuh yang perlu dilewatkan lapan minit membabitkan seluruh negara,” katanya.

Beliau menjelaskan, keputusan yang dibuat itu menggunakan parameter altitud matahari pada 18° di bawah ufuk yang menyebabkan kepada perubahan waktu solat berkenaan.

Mohamad Faizal pada masa yang sama berkata, aplikasi solat yang dibangunkan di peranti atau telefon pintar juga perlu dikemaskini kerana dibimbangi berbeza mazhab.

Beliau berkata demikian kepada media selepas sesi peneragan asas falak dalam penentuan arah kiblat dan waktu solat sempena Program Hari Geomatik di Politeknik Ungku Omar di Ipoh, semalam. – AlHijrah Online


TV ALHIJRAH AMBIL TANGGUNGJAWAB BAWAKAN LIPUTAN DARI BUMI AL-QUDS

KUALA LUMPUR: TV AlHijrah terus memikul tanggungjawab dalam meningkatkan kesedaran masyarakat mengenai situasi terkini di bumi al-Quds menerusi tiga program istimewa yang bakal disiarkan bersempena Ramadan 1444 Hijrah.

Antara program yang disajikan buat penonton setia TV AlHijrah adalah Reflection al-Quds, Panggilan Agung al-Aqsa serta Solat Tarawih dari Masjidil Aqsa.

Menurut Ketua Pegawai Eksekutif TV AlHijrah Namanzee Harris, inisiatif tersebut diambil bagi mendidik masyarakat dunia bahawa bumi al-Quds bukan hanya diberi perhatian sewaktu berlaku konflik dan peperangan tercetus.

Katanya, program-program tersebut bakal dijayakan menerusi kerjasama TV AlHijrah bersama sebuah badan bukan kerajaan (NGO)Turkiey, Ummet Vakfi Foundation.

“Hasrat kita adalah untuk sentiasa membawa perjuangan al-Quds secara berterusan yang akan bermula dengan program Ramadan termasuk laporan-laporan berita dari bumi al-Quds.

“Ia merupakan satu kewajipan kita untuk ummah kerana isu yang berlaku di Masjidil Aqsa adalah isu yang melibatkan umat Islam,” kata Namanzee selepas menerima kunjungan dan mesyuarat bersama Ummet Vakfi Foundation di Pusat Penyiaran Digital TV AlHijrah, di ibu kota semalam.

Sementara itu, menurut Pengarah Pemasaran Ummet Vakfi Foundation Ahmad Saeed, beliau percaya misi dan objektif itu mampu dicapai berdasarkan pencapaian dan kredibiliti yang ditonjolkan TV AlHijrah.

Katanya, ia bukan sekadar memberi impak kesedaran kepada masyarakat Malaysia, tetapi juga kepada negara-negara serantau Asia seperti Indonesia, Thailand dan Brunei.

“Matlamat kedua adalah untuk menyampaikan sokongan rakyat Malaysia kepada saudara kita di sana menerusi Turkiye yang berperanan sebagai negara yang menguruskan kerja-kerja di dalam al-Quds dan Masjid al-Aqsa.

“Insyaallah melalui kerjasama dengan TV AlHijrah kita boleh mencapai matlamat itu seperti mana yang telah dirancang demi menyampaikan kesedaran kepada masyarakat,” katanya.

Ummet Vakfi Foundation merupakan NGO yang menjalankan program-program wakaf khusus buat al-Quds dan Masjidil Aqsa sekaligus membantu meningkatkan taraf hidup penduduk Islam di sana.

Menurut Ahmad, Ummet Vakfi telah melaksanakan beberapa projek besar membabitkan pendidikan, kesihatan, sosial penduduk yang tidak berkemampuan.–AlHijrah Online


TAJUDDIN DISIASAT POLIS, TIDAK PAKAI PELITUP MUKA

KUALA LUMPUR: Polis membuka kertas siasatan terhadap Pengerusi Prasarana Malaysia Berhad (Prasarana), Datuk Seri Tajuddin Abdul Rahman selepas dipercayai tidak memakai pelitup muka semasa sidang media berkenaan kemalangan tren Transit Aliran Ringan (LRT), semalam.

Ketua Polis Daerah Dang Wangi, ACP Mohamad Zainal Abidin Abdullah berkata, siasatan dijalankan berhubung pelanggaran prosedur operasi standard (SOP) Perintah Kawalan Pergerakan (PKP).

“Kes akan disiasat di bawah Seksyen 21A Akta Pencegahan Dan Pengawalan Penyakit Berjangkit 1988 (Akta 342) dan Peraturan 17(1), Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan 2021).

“Kesemua yang terlibat dalam kes ini akan dipanggil ke Ibu Pejabat Polis Daerah Dang Wangi untuk memberi keterangan dalam masa terdekat,” katanya.

Tambahnya, kertas siasatan akan diserahkan kepada Pejabat Pendakwa Raya sebaik siasatan kes tersebut selesai dijalankan.

Semalam, Tajuddin menghadiri satu sidang media berkenaan kemalangan tren LRT laluan Kelana Jaya berhampiran Kampung Baru yang melibatkan 64 yang cedera parah daripada 213 penumpang tren.—AlHijrah Online


PENDUDUK KAMPUNG REDAH AIR TIGA KM DAPATKAN BEKALAN MAKANAN

MERSING: Penduduk Kampung Baru Jemari, di sini terpaksa meredah air sejauh tiga kilometer untuk mendapatkan bekalan makanan selepas jalan utama di kampung berkenaan ditenggelami air sejak semalam.

Seorang penduduk, Maszila Edal, 27, berkata mereka telah dibenarkan pulang dari pusat pemindahan sementara (PPS) Sekolah Kebangsaan Seri Mersing dan Politeknik Mersing, semalam selepas lima hari berlindung di situ.

“Selepas keluar dari PPS tengah hari semalam, penduduk kampung terus balik ke rumah masing-masing memandangkan pihak berkuasa memaklumkan keadaan sudah selamat.

“Bagaimanapun, hujan kembali lebat mulai petang semalam dan baru reda pagi ini menyebabkan air dari Sungai Jemari melimpah dan jalan utama untuk keluar masuk kampung ini terputus. Ramai penduduk kampung tiada bekalan makanan,” katanya ketika ditemui Bernama di sini hari ini.

Sehubungan itu, Maszila berkata kira-kira separuh daripada penduduk kampung berkenaan mengambil keputusan untuk berjalan kaki meredah air, manakala sebahagian lagi menaiki bot persendirian dan bot milik ketua kampung bagi mendapatkan bekalan makanan di pekan berhampiran.

Adiknya, Fatin Syuhada, 22, pula berkata beliau bersama suami Abbil Haqim, 40, dan anak berusia tiga tahun terpaksa tidur di dalam kereta yang diletakkan di tepi jalan malam tadi kerana gagal meredah limpahan air tersebut.

“Selepas keluar dari PPS petang semalam, kami sekeluarga pergi cari barang di bandar Mersing dahulu dan balik ke kampung pada sebelah malam tanpa mengetahui sebenarnya jalan utama telah terputus.

“Disebabkan air agak dalam hingga ke paras pinggang, kami tak berani nak redah. Kami buat keputusan tidur di dalam kereta sementara menunggu air surut,” katanya.

Fatin Syuhada berkata ketika ini mereka sedang menunggu arahan daripada ketua kampung dan pihak berkuasa sama ada perlu berpindah semula ke PPS atau sebaliknya.

“Kalau ikutkan hanya dua atau tiga buah rumah sahaja yang dinaiki air, manakala yang lain hanya berdepan masalah tiada bekalan makanan disebabkan jalan terputus,” katanya.

Sementara itu, tinjauan Bernama di lokasi mendapati hujan mula reda pada kira-kira 11 pagi tadi, namun limpahan air di jalan utama belum menunjukkan tanda untuk surut.

Beberapa penduduk kampung juga dilihat keluar masuk sambil meredah air untuk mendapatkan bekalan makanan. –AlHijrah Online


POLIS PARAH, KERETA DIREMPUH VAN

SUNGAI PETANI: Seorang anggota polis cedera parah selepas kenderaan yang dipandunya dirempuh dari belakang oleh sebuah van di Kilometer 80.4 Lebuhraya Utara Selatan dekat Sungai Petani, malam tadi.

Kejadian berlaku kira-kira jam 10.35 malam, anggota polis berusia 35 tahun itu dalam perjalanan dari Gurun ke Pendang selepas selesai tugasan Op COVID.

Menurut Ketua Polis Daerah Kuala Muda, Asisten Komisioner Adzli Abu Shah, sebuah van Toyota Hiace dipandu seorang lelaki berusia 36 tahun itu dipercayai dalam perjalanan dari Kuala Lumpur ke Perlis.

“Sebaik tiba di lokasi kejadian, van tersebut melanggar belakang kereta Perodua Kancil yang dipandu anggota polis tersebut.

“Kereta anggota tersebut terbabas ke sebelah kiri jalan dan melanggar sebatang pokok sebelum terbalik, manakala van itu terbabas di bahu jalan sebelah kiri lalu terbalik,” katanya.

Kejadian tersebut mengakibatkan anggota polis tersebut cedera parah di dada dan tangan kiri namun keadaannya kini stabil manakala pemandu van pula cedera di bahagian badan.

Kedua-dua mangsa dihantar ke Hospital Sultan Abdul Halim (HSAH) untuk rawatan lanjut dan kes disiasat mengikut Seksyen 43 Akta Pengangkutan Jalan (APJ) 1987.—AlHijrah Online


KAKITANGAN USIM MAUT DILANGGAR LORI

NILAI: Seorang kakitangan di Universiti Sains Islam Malaysia (USIM) maut selepas motosikal yang ditunggangnya dilanggar sebuah lori, di Jalan Persiaran Ilmu berhampiran simpang Desa Kasia di Nilai pagi tadi.

Mangsa Muhamad Hazri Asliyas, 35, yang bekerja sebagai pemandu kenderaan dipercayai dalam perjalanan dari rumahnya di Salak Tinggi, Sepang menuju ke tempat kerjanya di USIM.

Ketua Polis Daerah Nilai, Supt Mohd. Fazley Ab. Rahman berkata, kejadian dipercayai berlaku apabila lori yang dipandu seorang lelaki berusia 66 tahun membuat pusingan U secara tiba-tiba lalu melanggar mangsa yang berada di sebelah kanan arah sama.

“Akibat kemalangan, mangsa mengalami kecederaan parah di kepala dan disahkan meninggal dunia di tempat kejadian. Mayat mangsa dihantar ke unit forensik Hospital Tuanku Ja’afar (HTJ) untuk bedah siasat,” katanya dalam kenyataan hari ini.

Kes disiasat di bawah Seksyen 41 (1) Akta Pengangkutan Jalan (APJ) 1987. —AlHijrah Online


SEMBILAN LELAKI BERGADUH GUNA PEDANG SAMURAI DITAHAN

TAWAU: Sembilan lelaki tempatan berumur antara 21 hingga 33 tahun ditahan kerana terlibat dalam pergaduhan di luar sebuah kafe di Kubota Square Tawau, di sini, pada Jumaat.

Ketua Polis Daerah Tawau, ACP Peter Umbuas berkata, pada Jumaat dua video tular di media sosial masing-masing berdurasi 30 saat dan empat saat memaparkan pergaduhan sekumpulan lelaki di Kubota Square pada tengah malam Khamis.

Katanya, susulan kejadian itu dua laporan polis telah diterima sebelum pihak polis bertindak menjejaki dan menahan sembilan orang lelaki tersebut.

“Siasatan awal mendapati sembilan lelaki tersebut adalah dari dua kumpulan berbeza. Pergaduhan berpunca daripada perselisihan faham akibat aktiviti berkaitan rumah judi.

“Salah seorang daripada sembilan lelaki tersebut mempunyai rekod jenayah lampau,” katanya dalam kenyataan di sini, hari ini.

Kesemua suspek direman selama empat hari bermula 29 Januari hingga 1 Februari depan dan kes disiasat dibawah Seksyen 148 Kanun Keseksaan dan Seksyen 427 Kanun yang sama.

Terdahulu, menerusi video yang tular, pergaduhan tercetus apabila dua individu kelihatan ‘berperang mulut’ sebelum salah seorang daripada mereka secara tiba-tiba melepaskan tumbukan.

Keadaan bertukar ganas apabila kumpulan lelaki terbabit dilihat menetak serta melibas objek panjang dipercayai pedang samurai selain membelasah antara satu sama lain sehingga berlarutan ke premis berhampiran. –AlHijrah Online


PENGEDARAN AL-QURAN GAGASAN PENTING PENGHAYATAN ISLAM, MARTABATKAN NEGARA

PUTRAJAYA:  Perdana Menteri Datuk Seri Anwar Ibrahim berkata usaha pengedaran al-Quran yang dilakukan Malaysia ketika ini adalah gagasan penting kepada penghayatan Islam selain memartabatkan umat dan negara.

Berucap pada majlis Solidariti Wakaf Sejuta al-Quran di sini hari ini, beliau yang juga Menteri Kewangan berkata Malaysia memberikan respons terhadap insiden membakar naskah al-Quran di Sweden dengan mengedarkan kitab suci umat Islam ke negara tersebut.

Beliau turut menegaskan usaha menangani Islamophobia di luar negara perlu dibuat dengan mendidik dan memberi kefahaman tentang Islam serta al-Quran.

“Ini caranya (pengedaran al-Quran) dan saya yakin harus ada peningkatan kefahaman dalam kalangan umat Islam dan bukan Islam.

“Apa yang berlaku  adalah percaturan dan  pertembungan bukan berdasar ilmu tetapi kejahilan iaitu clash of ignorance,” katanya.

Pada 27 Jan lepas, Anwar mengumumkan Malaysia akan mencetak sebanyak sejuta naskah al-Quran sebagai simbolik penuh hikmah dan matang bagi menjawab serangan terhadap Islam seperti kejadian pembakaran kitab suci al-Quran di Sweden.

Sementara itu, Anwar berkata penerbitan, percetakan al-Quran dan terjemahan yang dilakukan ketika ini memberi mesej bermakna mengenai keupayaan memaknai kitab suci itu supaya diberi petunjuk.

Beliau turut menekankan bahawa gagasan MADANI diperkenalkannya juga adalah elemen penting dalam penghayatan Islam di negara ini

“Ini saya cuba ungkap dalam MADANI , walaupun ia rangkul soal negara, tata kelola, kemampanan ekonomi termasuk ihsan dan amanah tetapi soal nilai akhlak jadi teras tertentu untuk agama khususnya al-Quran,” katanya.

MADANI itu diacu berteraskan enam rukun iaitu keMampanan, kesejAhteraan, Daya cipta, hormAt, keyakiNan dan Ihsan.

Hari ini, beliau melancarkan tiga kontena al-Quran yang akan membekalkan 30,000 naskhah al-Quran dan terjemahan Bahasa Inggeris, diiringi dengan terjemahan Bahasa Cina ke tiga negara iaitu Australia, Kanada dan United Kingdom.–AlHijrah Online


KERAJAAN PN MASIH DISOKONG LEBIH 110 AHLI PARLIMEN – TPM

PUTRAJAYA: Timbalan Perdana Menteri Datuk Seri Ismail Sabri Yaakob menegaskan Kerajaan Perikatan Nasional masih mendapat sokongan melebihi 110 Ahli-Ahli Parlimen.

Dalam kenyataannya hari ini, Ismail Sabri yang juga Ketua Whip Kerajaan memaklumkan situasi politik negara dalam keadaan yang tidak stabil boleh menjejaskan usaha menyelesaikan masalah ekonomi dan memerangi pandemik COVID-19.

“Saya menjunjung akan titah KDYMM Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, dalam kenyataan media yang dikeluarkan oleh Istana Negara pada hari ini,” jelasnya.

Tambahnya, beliau berharap agar rakyat bertenang di dalam menghadapi situasi terkini dan berdoa agar kemelut politik ini berakhir dengan segera.—AlHijrah Online


PKP BESAR-BESARAN TIDAK AKAN DILAKSANAKAN – HISHAMMUDDIN

KUALA LUMPUR: Pelaksanaan Perintah Kawalan Pergerakan (PKP) secara menyeluruh tidak akan dikuatkuasakan semula seperti sebelum ini.

Bagaimanapun, Menteri Kanan Pertahanan Datuk Seri Hishammuddin Tun Hussein menjelaskan kerajaan tidak menolak untuk mengambil langkah lebih ketat susulan penularan varian Omicron.

Katanya, langkah lebih ketat itu termasuk menyekat pergerakan keluar dan masuk dari lebih banyak negara jika negara berkenaan didapati berisiko tinggi.

“Sebanyak 245 kes varian Omicron telah disahkan di Malaysia, sebahagian besar kes jangkitan varian ini di Malaysia masih lagi berpunca daripada kepulangan pengembara dari luar negara.

“Kerajaan tidak menolak untuk mengambil langkah lebih ketat termasuk menyekat pergerakan keluar dan masuk dari lebih banyak negara jika negara berkenaan didapati berisiko tinggi,” katanya dalam sidang media khas Mesyuarat Kuartet Menteri COVID-19, hari ini.

Mesyuarat tersebut turut hadir Menteri Kesihatan Khairy Jamaluddin Abu Bakar, Menteri Pengangkutan Wee Ka Siong dan Menteri Perpaduan Negara Halimah Mohamed Saddique.

Jelas Hishammuddin, keputusan kerajaan untuk tidak melaksanakan PKP secara menyeluruh dibuat sebagai sebahagian dari usaha bersiap sedia untuk beralih ke fasa endemik.

Menurutnya, pengumuman peralihan ke fasa endemik tertangguh kerana kerajaan sedang memantau penularan varian Omicron dan banjir yang melanda di beberapa negeri.—AlHijrah Online


TOL PERCUMA 20, 21 JAN SEMPENA TAHUN BAHARU CINA

PUTRAJAYA: Pengecualian bayaran tol akan diberikan kepada pengguna lebuh raya seluruh negara melibatkan semua kelas kenderaan pada 20 dan 21 Jan ini sempena sambutan Tahun Baharu Cina, kata Perdana Menteri Datuk Seri Anwar Ibrahim.

Anwar berkata pengecualian bayaran tol selama dua hari itu akan melibatkan peruntukan RM40 juta.

“Berita baik, Kementerian Kerja Raya dan Kementerian Pengangkutan (sudah) adakan perbincangan dengan syarikat pengendali lebuh raya bagi ditiadakan (bayaran) tol pada 20 dan 21 Jan ini.

“Ini bagi memudahkan rakyat bukan hanya berbangsa Cina tetapi juga Melayu dan India untuk pulang bercuti,” kata beliau pada sidang media selepas Mesyuarat Kabinet di sini hari ini.

Masyarakat Cina di negara ini akan menyambut perayaan Tahun Baharu Cina pada 22 dan 23 Jan ini.

Anwar turut menitipkan pesanan agar mereka yang pulang bercuti supaya berhati-hati dan mematuhi semua peraturan jalan raya yang ditetapkan.–AlHijrah Online


HANTAR PASUKAN TENTERA KE PALESTIN PERLU DISEPAKATI NEGARA JIRAN – ANWAR

KUALA LUMPUR: Perdana Menteri Datuk Seri Anwar Ibrahim berkata sebarang tindakan untuk menghantar tentera Malaysia ke Palestin termasuk bagi menjalankan misi pendamai atau keamanan atau koridor kemanusiaan perlu disepakati oleh negara-negara jiran terlebih dahulu.

Pada sesi penerangan berhubung perkembangan terkini krisis Palestin-Israel di Dewan Rakyat, Anwar berkata jika perkara itu tidak dilaksanakan, ia akan menyebabkan pesawat negara tidak boleh mendarat bagi misi kemanusiaan.

“Ada yang di Malaysia menyatakan kita enggan hantar pasukan tentera. Pimpinan tentera minta saya sampaikan adalah tidak adil untuk mana-mana kalangan dalam penyampaian mesej mereka, dalam tazkirah mereka untuk menyinggung hal ini.

“Ini bukan keputusan kita boleh hantar dengan mudah. Jadi saya minta harus ada kefahaman, jangan kelirukan rakyat,” kata Anwar.

Justeru, Perdana Menteri meminta semua rakyat dan komuniti ummah untuk bersama-sama mendoakan keselamatan rakyat Palestin yang berterusan menjadi mangsa kekejaman rejim Israel.

Anwar berkata Menteri Luar  Datuk Seri Dr Zambry Abd Kadir akan berlepas ke Jeddah pada malam ini atas undangan Putera Mahkota Arab Saudi yang juga Perdana Menteri, Mohammed bin Salman dan Pertubuhan Kerjasama Islam (OIC) bagi mesyuarat tergempar OIC.

Pada masa sama, Perdana Menteri berkata beliau turut akan menghadiri Sidang Kemuncak ASEAN-Majlis Kerjasama Teluk (GCC) pada Khamis ini, serta mengadakan perbincangan khusus mengenai tindakan yang perlu diambil terhadap kezaliman Israel terhadap Palestin.

“Putera Mohammed menelefon saya beberapa hari lalu, meminta saya sambung sehari lagi pada 21 Okt supaya diadakan perbincangan dan acara rasmi di Arab Saudi.

“Saya akan berbincang dengan beberapa teman lain… UAE (Emiriah Arab Bersatu), Qatar, Mesir dan Turkiye sama ada perlu diadakan beberapa pertemuan lain dengan pemimpin-pemimpin negara lain,” kata beliau.

Anwar berkata beliau turut memberikan mandat penuh kepada Zambry untuk berbincang dan mengambil apa jua keputusan bagi menyegerakan bantuan kemanusiaan kepada rakyat Palestin oleh kerana Israel telah menyekat sumber asas atau bantuan kemanusiaan ke Gaza.

Selain itu, Perdana Menteri memberi jaminan untuk terus bersama dengan mana-mana negara yang menunjukkan solidariti dan simpati kepada Palestin.

“Pendirian kita adalah jelas, politik di Palestin ialah politics of dispossession. Tanah, harta benda mereka telah dirampas dan kita mesti kembalikan hak mereka ke atas tanah air mereka.

“Saya juga ingin menyatakan bahawa sudah sampai ketikanya kerajaan Malaysia dengan hubungan yang diberikan, akan bersama dengan rakan-rakan untuk melakukan apa saja yang perlu,” kata beliau.

Perdana Menteri turut memaklumkan Malaysia secara dasarnya mempunyai hubungan dengan Hamas selepas mereka memenangi pilihan raya bebas dan tidak bersetuju dengan keputusan Eropah untuk terus menekan Hamas.

Beliau berkata ketika ini kerajaan telah menyumbang sebanyak RM10 juta bantuan awal kemanusiaan dan perubatan kepada rakyat Palestin.

“Insya-Allah hari Khamis ini, sebelum saya berangkat ke Arab Saudi, sebanyak RM100 juta (tambahan daripada beberapa GLC) yang akan disalurkan khusus ke Gaza untuk tabung perikemanusiaan dan perubatan,” kata beliau. — AlHijrah Online


RAYUAN DG HISHAM

CYBERJAYA: Ketua Pengarah Kesihatan, Tan Sri Dr. Noor Hisham Abdullah malam ini membuat rayuan kepada para doktor kontrak agar membatalkan hasrat mengadakan mogok yang dijadual esok.

Rayuannya itu dizahirkan menerusi catatan di media sosialnya, termasuk di Instagram dan Facebook.

Jelas Noor Hisham, semua doktor kontrak harus ingat akan ikrar dan sumpah yang dilafazkan pada petugas kesihatan bahawa sewaktu memulakan kerjaya iaitu ‘primum non nocere’ yang membawa maksud ‘Pertama, Jangan Membahayakan atau Tidak Berlaku Adil kepada Pesakit’.

Menurut kenyataan itu, Noor Hisham mengingatkan bahawa mogok boleh menyebabkan pengabaian kepada pesakit, pada masa sama menjejaskan ratusan nyawa rakyat Malaysia serta kerjaya mereka.

“Kepada rakan sekerja junior yang berkhidmat secara kontrak, saya menggesa anda semua, tolong jangan menyertai demonstrasi dan meninggalkan tugas anda menjaga pesakit.”

Jelas Noor Hisham, lebih banyak nyawa menjadi taruhan, malah demonstrasi itu akan menjejaskan nyawa pesakit dan kerjaya sebagai seorang doktor.

Media melaporkan kumpulan doktor kontrak tetap mahu meneruskan gerakan Hartal Doktor Kontrak kerana nekad dengan tuntutan yang merangkumi jaminan pelantikan tetap bagi doktor kontrak dan baharu, hak gaji serta kebajikan sama rata dengan doktor tetap, termasuk cuti dan faedah.

Gerakan itu tetap bertegas untuk merancang keluar beramai-ramai daripada fasiliti kesihatan tempat masing-masing berkhidmat di seluruh negara jam 11 pagi, Isnin (26 Julai), meski pun Perdana Menteri, Tan Sri Muhyiddin Yassin pada Jumaat lalu mengumumkan persetujuan kerajaan melanjutkan pelantikan secara kontrak pegawai perubatan dan pegawai pergigian untuk tempoh maksimum empat tahun.

Dalam satu kenyataan yang dikeluarkan, Muhyiddin berkata ia termasuk mereka yang diterima bekerja mengikut pengajian kepakaran dalam tempoh dua tahun pertama kontrak masing-masing.

Turut diumum Perdana Menteri, persetujuan kerajaan bahawa pelantikan secara kontrak diurus mengikut kesetaraan kerjaya pegawai tetap dan ditawarkan Cuti Belajar Bergaji Penuh serta tajaan pengajian yang setara dengan Cuti Belajar Bergaji Penuh dan Hadiah Latihan Persekutuan. — Alhijrah Online


SULTAN NAZRIN PERKENAN SAARANI SEBAGAI MB PERAK BAHARU

IPOH: Sultan Perak, Sultan Nazrin Muizuddin Shah memperkenan Ahli Dewan Undangan Negeri (ADUN) Kota Tampan, Datuk Saarani Mohamad untuk dilantik sebagai Menteri Besar Perak yang baharu.

Datuk Pengelola Bijaya Diraja Datuk Abd Rahim Mohamad Nor berkata berpandukan Perkara XVI, Fasal 2 (a) Undang-undang Tubuh Kerajaan Perak, Saarani boleh mendapat kepercayaan sebahagian besar ADUN selepas mendapat pertimbangan Sultan Nazrin.

“Baginda menetapkan 11 pagi esok untuk istiadat mengangkat sumpah jawatan Menteri Besar di Istana Iskandariah, Kuala Kangsar,” katanya menerusi satu kenyataan yang dibacakan Ahli Dewan Negara Perak Datuk Seri Mohd Annuar Zaini hari ini

Saarani menggantikan bekas Menteri Besar, Ahmad Faizal Azumu yang meletakkan jawatan ekoran kegagalan mendapatkan majoriti di peringkat Dewan Undangan Negeri. –AlHijrah Online


KES HARIAN COVID-19 DIJANGKA TURUN SATU DIGIT PERTENGAHAN MEI

KUALA LUMPUR: Jumlah kes positif harian COVID-19 dijangka turun kepada satu digit pada pertengahan Mei ini.

Ketua Pengarah Kesihatan, Datuk Dr Noor Hisham Abdullah berkata ini berdasarkan kes positif harian yang kini merekodkan jumlah dua digit sepanjang seminggu lepas.

Bagaimanapun, beliau berkata capaian kepada unjuran ini bergantung kepatuhan rakyat kepada norma-norma baharu yang diamalkan orang ramai sejak Perintah Kawalan Pergerakan(PKP) dikuatkuasakan.

“Kalau tak ada keperluan di luar, duduk di rumah…itulah mesej kita. Sekarang ini duduk di rumah paling selamat, tak dapat jangkitan dari seorang ke seorang.

“Sekarang ini, kes kebolehjangkitan semakin berkurang.. Kita harapkan kes ini dari 1,700 kini akan berkurang kepada 1,000 (kes) dan kemudiannya 500 (kes),” katanya pada sidang media harian COVID-19 yang disiarkan stesen TV tempatan hari ini.

Sebanyak 31 kes baharu direkodkan hari ini iaitu terendah sejak PKP dikuatkuasakan kerajaan  pada 18 Mac lalu. — AlHijrah Online


BANTUAN RM600 SEBULAN UNTUK PEKERJA CUTI TANPA GAJI

PUTRAJAYA: Bantuan kewangan sebanyak RM600 sebulan untuk tempoh maksimum enam bulan akan diberikan kepada pekerja yang terpaksa mengambil cuti tanpa gaji, susulan penularan wabak COVID-19, kata Tan Sri Muhyiddin Yassin.

Perdana Menteri berkata mereka yang layak menerima bantuan itu adalah pekerja yang diberi notis tanpa gaji mulai 1 Mac 2020.

“ (Bantuan itu juga) Layak untuk pencarum Sistem Insurans Pekerjaan (EIS) dengan gaji tidak melebihi RM4,000 sebulan. Langkah ini melibatkan peruntukan sebanyak RM120 juta. Seramai 33,000 pekerja disasarkan menerima faedah tersebut,” katanya pada sidang media selepas mempengerusikan mesyuarat pertama Majlis Tindakan Ekonomi (EAC) di Pejabat Perdana Menteri di sini hari ini.

Muhyiddin turut mengumumkan diskaun caj elektrik untuk sektor komersial, perindustrian dan pertanian.

“Dalam Pakej Rangsangan Ekonomi (PRE2020) pada 27 Feb 2020, kategori perniagaan yang terjejas berikutan COVID-19 terutamanya sektor pelancongan akan menerima diskaun 15 peratus bagi penggunaan elektrik untuk tempoh enam bulan bermula 1 April hingga 30 Sept 2020,” katanya.

Perdana Menteri berkata mengambil kira penularan COVID-19 menyebabkan impak yang lebih meluas, kerajaan  memutuskan untuk memberi diskaun dua peratus bagi semua pengguna lain dalam sektor komersial, perindustrian dan pertanian serta pengguna domestik bermula 1 April hingga 30 Sept 2020.

Muhyiddin berkata langkah pemberian diskaun dua peratus itu dijangka melibatkan anggaran peruntukan RM500 juta.

“Diskaun ini akan dimanfaatkan oleh lebih daripada 10 juta isi rumah dan pengguna komersial, industri serta pertanian,” katanya.

Sementara itu, Muhyiddin berkata pembayaran RM200 Bantuan Sara Hidup (BSH) kepada setiap penerima dibayar hari ini, diawalkan daripada tarikh asal pada Mei 2020 seperti yang diumumkan dalam Pakej Rangsangan Ekonomi (PRE2020) pada 27 Feb.

Beliau berkata bayaran berjumlah RM760 juta itu akan memanfaatkan seramai 3.8 juta isi rumah penerima BSH.

“Bayaran tambahan sebanyak RM100 seperti mana yang telah diumumkan dalam PRE2020 akan dibayar pada bulan Mei 2020. Bayaran tambahan bulan Mei ini melibatkan RM500 juta yang akan memanfaatkan lima juta penerima BSH,” katanya. — BERNAMA


YASIN MULA RAWATAN BIPOLAR DI HOSPITAL SEMALAM

PETALING JAYA: Penyanyi nasyid dan komposer Muhammad Yasin Sulaiman sudah mendapatkan rawatan penyakit bipolar yang pertama di Hospital Sungai Buloh semalam, sejak beliau berdepan dua pertuduhan menanam 17 pokok ganja dan mengedar 214 gram dadah, pada 31 Mac lepas.

Peguam Ariff Azami Hussien yang mewakili Muhammad Yasin memaklumkan perkara itu pada sebutan kes berkenaan hari ini di hadapan Hakim Mahkamah Sesyen Jamaludin Mat dan Majistret Zhafran Rahim Hamzah.

Ariff Azami berkata rawatan psikiatri yang perlu diberikan kepada Muhammad Yasin telah diuruskan oleh pihak Penjara Sungai Buloh selepas permohonan tersebut dibuat pada tarikh sebutan lepas (31 Mac).

“Anak guam (Muhammad Yasin) telah dibawa ke Hospital Sungai Buloh semalam untuk mendapatkan rawatan yang dipohon walaupun sedikit lewat dibawa ke hospital. Kami rakam ucapan terima kasih kepada mahkamah dan penjara kerana memungkinkan rawatan ini.

“Anak guam juga akan menerima rawatan susulan dalam tempoh enam minggu di Hospital Sungai Buloh,” kata Ariff Azami yang hadir bersama seorang lagi peguam Mohd Yusmadi Mohd Yusoff.

Terdahulu, Timbalan Pendakwa Raya Norhashimah Hashim dan Maryam Jamilah Ab Manaff memberitahu mahkamah bahawa laporan kimia masih belum diperoleh dan memohon tarikh sebutan lain bagi menyerahkan laporan tersebut.

Kedua-dua mahkamah menetapkan sebutan kes itu pada 22 Jun ini untuk penyerahan laporan kimia.

Semasa memasuki mahkamah, Muhammad Yasin yang memakai baju berwarna putih menunjukkan isyarat bagus dan melambai ke arah ahli keluarga serta beberapa rakan artis yang duduk di galeri awam.

Prosiding itu turut dihadiri Presiden MUDA Syed Saddiq Syed Abdul Rahman dan abang Muhammad Yasin, Zain.

Pada 31 Mac lepas, pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah yang daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.

Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Bapa kepada dua anak itu juga didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama, mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Muhammad Yasin, 47, ketika ditemui pemberita selepas prosiding berkata beliau berterima kasih kepada Syed Saddiq dan rakan-rakannya yang hadir di mahkamah hari ini bagi memberi sokongan kepadanya.

Kelihatan beberapa ahli kumpulan nasyid Brothers menyanyikan lagu ‘Teman Sejati’ semasa Muhammad Yasin keluar dari mahkamah.

Sementara itu, Zain berkata ahli keluarga melawat Muhammad Yasin di Penjara Sungai Buloh pada setiap minggu bagi memberi sokongan kepada adiknya itu.

“Kami (ahli keluarga) memberi sokongan yang tidak putus kepada Yasin sebab tak nak dia rasa kecewa dan akan pastikan dia makan ubat secara konsisten. Anak-anak dia (Yasin) juga berada dalam keadaan baik dan Yasin telefon mereka seminggu sekali,” katanya.

Dalam pada itu, Syed Saddiq yang juga Pengerusi Kaukus Medical Cannabis berkata beliau telah berjumpa Perdana Menteri Datuk Seri Ismail Sabri Yaakob untuk memperhalusi cadangan penggunaan ganja bagi tujuan perubatan.

“Saya sebaik mungkin akan membantu dalam isu ini supaya ia dilihat daripada sudut data dan sains,” katanya.–AlHijrah Online


SEBAK PERSIAPAN SPM MUSNAH BANJIR

KUALA LUMPUR: Seorang calon Sijil Pelajaran Malaysia (SPM) sebak apabila Folio Pendidikan Seni yang menjadi penilaian peperiksaan itu rosak akibat banjir pada Ahad lalu.

Muhammad Firdaus Mat Zin, 18, berkata, banjir yang menimpa rumahnya turut memusnahkan semua persediaannya untuk menghadapi peperiksaan SPM pada hari ini.

“Tiada apa yang saya sempat selamatkan. Bukan sahaja buku teks dan nota peperiksaan dihanyutkan arus banjir, malah beg dan pakaian sekolah saya juga rosak,” katanya ketika ditemui AlHijrah Online di rumahnya di Kampung Bukit Gemuroh, Hulu Terengganu.

Katanya, folio itu sepatutnya dihantar kepada gurunya pada hari kejadian dan dia berharap pihak pemeriksa serta Kementerian Pendidikan dapat memberi budi bicara terhadap mangsa banjir sepertinya.

Pelajar Tingkatan Lima Sekolah Menengah Kebangsaan (SMK) Tun Indera itu berkata, emosi dan persiapannya untuk menghadapi peperiksaan SPM terjejas akibat banjir itu, namun dia reda dengan ujian tersebut.

Muhammad Firdaus yang juga anak keenam daripada tujuh beradik berkata ahli keluarganya banyak memujuk agar tidak putus harapan dan percaya ujian ini mempunyai hikmahnya di kemudian hari. – AlHijrah Online


24 KANAK-KANAK ANTARA 36 TERBUNUH DITEMBAK BEKAS ANGGOTA POLIS

BANGKOK: Seorang bekas anggota polis yang bersenjatakan senapang, pistol dan pisau menyerang sebuah pusat jagaan kanak-kanak di timur laut Thailand hari ini, dan menembak mati 36 orang dengan 24 daripadanya adalah kanak-kanak.

Menurut kenyataan Polis Thailand, lelaki bersenjata berusia 34 tahun yang melarikan diri dari tempat kejadian dengan sebuah kenderaan, kemudiannya membunuh isteri dan anaknya sebelum menembak dirinya sendiri.

Dalam satu kenyataan, polis Thailand memaklumkan bahawa 24 kanak-kanak berusia antara dua hingga tiga tahun dan 12 dewasa terbunuh manakala 15 lagi cedera termasuk lapan kritikal dalam kejadian pada 1 tengah hari (waktu tempatan).

Sementara itu, Kolonel Polis wilayah Nong Bua Lam Phu, Jakkapat Vijitraithaya berkata, penyerang dikenal pasti sebagai Panya Khamrab, seorang bekas leftenan kolonel yang dipecat daripada jawatannya disebabkan penyalahgunaan dadah.

Tragedi itu berlaku kurang sebulan selepas dua anggota tentera terbunuh dan seorang lagi cedera dalam kejadian tembakan di Kolej Tentera Diraja Thailand di daerah Dusit, Bangkok pada 14 Sept.

Dalam kejadian itu, seorang sarjan mejar berusia 59 tahun menembak mati dua rakannya di kolej berkenaan. –AlHijrah Online


52 DITAHAN CUBA MASUK MAKKAH TANPA PERMIT HAJI

MAKKAH: Sekurang-kurangnya 52 individu ditahan kerajaan Arab Saudi selepas didapati cuba memasuki Makkah tanpa permit haji.

Susulan kesalahan itu kesemua individu terbabit dikenakan denda 10,000 Riyal.

Menurut laporan Saudi Gazette, jurucakap bagi Pejabat Pemerintah Pasukan Keselamatan Haji, Brigadier Jeneral Sami Al-Shuwairekh berkata, pasukan keselamatan akan mengambil tindakan tegas terhadap individu yang cuba memasuki Masjidil Haram, kawasan Central Haram, Mina, Muzdalifah dan Arafat tanpa permit yang berkuatkuasa sehingga 13 Zulhijjah.

Katanya denda juga akan digandakan bagi kesalahan berulang ketika musim haji.

Larangan memasuki Tanah Suci tanpa permit haji mula dikuatkuasakan pada 5 Julai, 13 hari sebelum permulaan musim haji yang dijangka bermula pada 18 Julai.

Bagi musim haji 1442 Hijrah, jemaah hanya dihadkan kepada 60,000 orang dan hanya dibenarkan kepada warga negara dan penduduk tetap Arab Saudi. — AlHijrah Online


TAK HORMAT SENIOR, SELISIH FAHAM PUNCA PELAJAR DIPUKUL

KUALA LUMPUR: Seorang pelajar tingkatan tiga ditumbuk dan ditendang oleh pelajar tingkatan lima hanya kerana isu tidak hormat pelajar senior.

Ketua Polis Daerah Ampang Jaya ACP Mohamad Farouk Eshak berkata kejadian dipercayai berlaku pada Isnin lalu.

“Pada 8 Mei 2023 kira-kira jam 9.30 pagi di tangga Sekolah Menengah Taman Melawati, mangsa telah ditumbuk di bahagian dada kiri, dicekik dan ditendang di bahagian belakang badan oleh seorang pelajar tingkatan lima yang dikenali.

“Mangsa juga diugut akan disiku di bahagian muka sekiranya tidak berjumpa di Anjung Selera.

“Pada jam 3 petang, mangsa telah diajak oleh lima suspek ke Bukit Mas, Kemensah dan dipukul salah seorang suspek yang turut menumbuk di bahagian muka mangsa sebanyak empat kali,” katanya dalam kenyataan hari ini.

Kejadian itu disaksikan 10 hingga 15 orang pelajar.

Akibat insiden, mangsa mengalami kecederaan di bahagian dahi, luka di kening kiri, manakala rahang di bahagian muka kiri serta belakang tengkuk mengalami kesakitan dan bengkak.

Mohamad Farouk berkata punca kejadian disebabkan selisih faham tidak hormat antara mangsa dan sekumpulan pelajar senior tingkatan lima.

Kes disiasat di bawah Seksyen 323 Kanun Keseksaan yang memperuntukkan hukuman penjara maksimum 1 tahun atau denda sehingga RM2,000 atau kedua-duanya jika sabit kesalahan.

Suspek yang terlibat telah dipanggil untuk membantu siasatan. – AlHijrah Online


Diaspora Melayu: Dicampak ke laut jadi pulau

MOBILITI masyarakat Melayu ke luar Alam Melayu sudah berlaku sejak
zaman lampau dan sehingga kini masih mengekalkan jati diri mereka walaupun
berdepan dengan pelbagai cabaran di negara-negara yang didiami.

Ketua Pengarah Jabatan Muzium Negara, Datuk Kamarul Baharin A. Kasim
berkata, warisan budaya, adat resam, pertuturan dan sebagainya masih lestari
dalam kehidupan seharian masyarakat tersebut walaupun berada jauh beribu batu dari
tanah air dan melalui perubahan zaman dan generasi.

Kamarul berkata demikian dalam Ucapan Perasmian Bicara@Muzium bertajuk Diaspora
Melayu Cocos dan Suriname di Auditorium Jabatan Muzium Negara di sini, hari
ini.

Program yang mengupas survival Melayu di Kepulauan Cocos, Australia dan di Suriname, Amerika Selatan itu bertujuan menguar-uarkan tentang ketamadunan Melayu yang luas ruang litupnya serta memperlihatkan kekayaan budaya warisan yang masih menjadi legasi bangsa Melayu di seluruh dunia, selain menambah dan mewujudkan jaringan kerjasama dengan pelbagai pihak terutamanya dengan para akademik dan pakar-pakar dalam bidang ketamadunan Melayu.

Profesor Emeritus Datuk Dr Wan Hashim Wan Teh, pensyarah Fakulti Pengajian dan Pengurusan Pertahanan, Universiti Pertahanan Nasional Malaysia (UPNM) berkata, masyarakat Melayu di Afrika Selatan merupakan komuniti yang hebat di mana mereka membawa Islam bersama mereka serta mengembangkan agama itu di sana.

Beliau yang membentangkan kertas kerja berkenaan diaspora Melayu di
Cocos sekaligus menolak pendapat yang mengatakan Islam di Afrika Selatan dibawa
masuk oleh pendakwah dari Timur Tengah.

Selain itu, penduduk Melayu di situ banyak menyumbang kepada
pembangunan setempat dan menguasai beberapa industri di negara kediaman mereka.

“Hub halal di Australia Barat merupakan sumbangan terbesar muslim Cocos
di mana 60-70 peratus dari mereka bekerja di kilang. Tidak sukar mendapat makanan
halal di kawasan mereka.

“Selain itu, hubungan antara agama di situ (Australia Barat) sangat
tinggi di mana orang Kristian sangat hormat kepada muslim Cocos atas sumbangan serta
sikap mereka,” jelas Wan Hashim.

Pembentang kedua, Mohamed Ghozali Abdul Rashid yang dikenali sebagai
Malim Ghozali PK pula berkata, orang Melayu membina tamadun bukan hanya di
Nusantara Melayu tetapi di seluruh pelosok dunia.

Malim yang membentangkan kertas kerja tentang Diaspora Melayu di bumi Suriname
berkata, kehadiran bangsa Melayu di Amerika Latin membawa bersama agama, budaya
dan bahasa mereka, sekaligus memberi kesan langsung terhadap sosiopolitik di
sana.

“Bangsa Melayu telah banyak menempa sejarah, bukan sahaja di wilayahnya
yakni Nusantara Melayu (Malay Archipelago), tetapi juga di Amerika Latin.

Di Republik Suriname terdapat orang Melayu berketurunan Jawa yang
dibawa ke situ oleh Belanda dari tanah Jawa, tanah Andalas, dan dari Nusantara
Melayu di sekitar tahun 1870-an, sebagai ‘buruh berhutang’ (indentured
labourers). Orang-orang ini tetap merindukan tanah tumpah darah mereka,” kata
Malim.

Malim yang pernah melakukan kajian terhadap diaspora Melayu di Suriname dan menghasilkan dokumentari Memo Paramaribo pada Ogos 2008 berkata, salah seorang penduduk di sana menitipkan sepucuk surat kepadanya, menyatakan hasrat hati mereka untuk berkunjung ke tanah ibunda mereka suatu hari nanti.

Perjuangan mereka yang bertungkus-lumus mengekalkan identiti agama, bangsa dan bahasa mereka malangnya kurang mendapat perhatian negara sendiri. Hanya persatuan dan wakil individu sahaja yang berminat membongkar kisah diaspora mereka dan perkembangan terkini mereka.

Justeru itu, sudah tiba masanya kerajaan melakukan inisiatif menjejak mereka, tidak kira secara hubungan rasmi antara negara atau melalui cara mempertimbangkan dana dan sokongan kepada mereka yang berminat dengan ketamadunan Melayu, supaya semangat survival pelopor ‘’global tribe’’ Melayu ini mencetuskan semangat anak bangsa di bumi sendiri.

– ROKIAH ISMAIL adalah Eksekutif Kanan AlHijrah Online.


BANJIR: IBU TUNGGAL RUGI RM20,000 SETIAP TAHUN

HULU TERENGGANU: Pemilik sebuah kedai runcit di Kampung Paya Besar, di sini mengalami kerugian sehingga mencecah RM20,000 setiap tahun akibat lokasi perniagaannya itu dinaiki air.

Fatimah Yasin, 57, yang merupakan ibu tunggal kepada enam anak berkata, kebanyakan barangan di kedainya itu tidak dapat diselamatkan kerana air naik secara mendadak.

“Ada barang yang boleh diselamatkan tu saya selamatkan. Macam barang-barang berat seperti peti ais, tong gas dan sebagainya, saya tak mampu nak angkat.

“Kalau barangan yang saya sangkut tinggi atau yang diletakkan atas para (rak) yang lebih tinggi, ia boleh diselamatkan,” katanya ketika ditemui di pusat pemindahan sementara (PPS) Kampung Paya Besar, di sini semalam.

Katanya, keadaan itu menyebabkan dia terpaksa mengeluarkan modal banyak menggantikan semula barangan yang rosak.

Ditanya mengapa tidak berpindah ke lokasi lain atau mencuba pekerjaan lain, katanya, dia tidak mampu untuk mengeluarkan modal berpindah ke lokasi lebih selamat.

“Saya dah berniaga lebih kurang 20 tahun di Kampung Paya Besar dan sepanjang tempoh itu, hanya dua atau tiga kali sahaja kedai tak dinaiki air banjir.

“Setiap tahun, saya terpaksa juga mengeluarkan modal membeli barangan baharu kerana hanya kerja itu yang saya pandai buat.

“Saya pasrah dengan keadaan ini sebab tak pandai buat kerja lain,” katanya. — SINAR HARIAN


BOMBA BANTU TERBANGKAN KANAK-KANAK DEMAM PANAS KE HOSPITAL

GUA MUSANG: Seorang kanak-kanak lelaki yang mengalami demam panas diterbangkan Jabatan Bomba dan Penyelamat Malaysia (JBPM) menggunakan helikopter ke Hospital Gua Musang, semalam.

Taqif Tarzin yang berusia dua tahun itu difahamkan telah mengalami demam panas sejak tiga hari lalu.

Memetik laporan Harian Metro, Unit Udara JBPM melakukan penerbangan ihsan ke Pos Simor untuk membawa kanak-kanak itu dengan menggunakan helikopter Agustwa Westland 139 bersama lima anggotanya.

Pegawai Perhubungan Awam JBPM Timbalan Penguasa Bomba II Mohd Hasrizal Kamaruzzaman berkata, penerbangan itu diketuai Penguasa Bomba Faridullahamin Mohd Noh dan dibantu Penolong Juruterbang, Penolong Kanan Penguasa Bomba Mohd Zukhairee Zabidi serta tiga anggota lain.

“Kami mendarat di Gua Musang jam 11.50 pagi. Pesakit dipindahkan ke Balai Bomba dan Penyelamat (BBP) Gua Musang sebelum dihantar ke hospital,” katanya dalam satu kenyataan.—AlHijrah Online


ARAB SAUDI BENARKAN WANITA SERTAI TENTERA

RIYADH : Wanita Arab Saudi kini dibenarkan untuk menyertai angkatan tentera, demikian menurut laporan AFP semalam.

Langkah ini merupakan antara usaha Arab Saudi dalam memulakan program reformasi ekonomi dan sosial disamping sebagai salah satu cara untuk meningkatkan hak wanita di negara itu.

“Selangkah lagi ke arah pemerkasaan,” kata menteri luar di laman Twitternya sambil menambah wanita juga dibenarkan berkhidmat sebagai prebet kelas pertama, koperal atau sarjan.

Tahun lalu, Arab Saudi membenarkan wanita untuk menyertai pasukan keselamatan.

Menurut laporan agensi itu, Putera Mahkota Mohammed Salman yang dikenali sebagai pemerintah ‘de facto’ telah meluluskan beberapa reformasi yang bertujuan untuk meningkatkan hak wanita sepert membenarkan mereka memandu ke luar negara tanpa perlu mendapatkan kebenaran penjaga lelaki.

Bagaimanapun pada masa sama beliau juga turut mengawasi penangkapan beberapa aktivis hak wanita yang terkenal termasuk Loujain al-Hathloul.

Sebagai negara pengeksport minyak mentah terbesar di dunia, Arab Saudi sedang berusaha meningkatkan imejnya dan menarik pelancong sebagai sebahagian daripada rancangan untuk mempelbagaikan ekonomi. — AGENSI


PELANCONG SINGAPURA HILANG DI PULAU TIOMAN

KUANTAN, 9 Jun – Seorang pelancong Singapura dilaporkan hilang sejak petang semalam di Kampung Paya di Pulau Tioman dekat Rompin.

Difahamkan Sinar Widjoyo Tugi, 73, datang bercuti bersama anggota keluarganya dan kali terakhir dilihat berada di sebuah resot di pulau itu.

Ketua Polis Daerah Rompin, DSP Muhammad Aidil Roneh Abdullah mengesahkan menerima laporan berhubung kehilangan mangsa. Beliau berkata anggota keluarga mangsa membuat laporan polis lebih kurang 3 petang semalam di Mersing kemudian kes itu dipindahkan ke Ibu Pejabat Polis Daerah Rompin.

“Sehingga kini mangsa belum ditemui dan polis bersama pihak bomba masih meneruskan operasi mencari dan menyelamat mangsa,” katanya.

Sementara itu Pegawai Perhubungan Awam Jabatan Bomba dan Penyelamat Malaysia Pahang, Anuar Hassan berkata seramai 14 anggota dan pegawai bomba digerakkan ke Pulau Tioman untuk operasi mencari dan menyelamat lelaki berkenaan.

“Sekarang ini pasukan penyelamat yang terdiri daripada sembilan pegawai dari pasukan STORM (Special Tactical Operation Rescue Malaysia) dan MUST team (Multi-Skill Team) beserta lima anggota dari Balai Bomba Rompin masih giat mencari mangsa,” katanya.

BERNAMA


POLIS AKAN RAKAM KETERANGAN SITI BAINUN SIASAT KEMATIAN BABY ADAM

KUALA LUMPUR: Polis akan merakam keterangan pengasas Rumah Bonda, Siti Bainun Ahd Razali, bagi membantu inkuiri kes kematian bayi lelaki berusia 10 bulan Muhammad Adam Rizqi Abdul Azim, atau Baby Adam, pada 2020.

Ketua Polis Daerah Wangsa Maju Superintenden Ashari Abu Samah berkata proses merakam keterangan daripada Siti Bainun terpaksa ditangguhkan apabila wanita itu kini berdepan perbicaraan di Mahkamah Jalan Duta.

“Kita sepatutnya merakam keterangan daripada wanita itu beberapa hari yang lalu dan kita akan panggil dalam masa terdekat.

“Setakat ini, kita merakam keterangan daripada beberapa individu,” katanya kepada pemberita pada Majlis Pelancaran Op Selamat Kontinjen Kuala Lumpur di Jabatan Siasatan dan Penguatkuasaan Trafik Kuala Lumpur di Jalan Tun HS Lee oleh Ketua Polis Kuala Lumpur Datuk Azmi Abu Kassim.

Beliau berkata seorang individu yang dikenali sebagai Cikgu Fadli akan turut dipanggil bagi membantu siasatan kes itu.

Ashari berkata lelaki itu telah mendakwa dalam media sosial kononnya tiada proses bedah siasat dilakukan ke atas mayat Baby Adam.

“Dakwaan itu tidak berasas dan kita sedang berusaha mengesan lelaki itu… Kami nak tahu dari mana dia memperoleh maklumat mengenai proses bedah siasat.

“Ini telah mencetuskan kebimbangan dalam kalangan awam dan membawa kepada tanggapan kononnya polis tidak melakukan siasatan yang sebaiknya dalam kematian Baby Adam… sepatutnya dia rujuk kepada polis dan mendapatkan fakta yang betul,” katanya.

Media sebelum ini melaporkan Pejuanita Wilayah Persekutuan Kuala Lumpur Bibi Sunita S Khan membuat laporan polis meminta supaya kertas siasatan berkaitan kematian Baby Adam dua tahun lepas dibuka semula.

Bibi Sunita mendakwa kematian Baby Adam pada 3 Mei 2020 mempunyai kaitan dengan isu penderaan di pusat perlindungan Rumah Bonda di Taman Setapak di sini dan terdapat keraguan terhadap laporan kematian mangsa yang pada awalnya diklasifikasikan sebagai kematian mengejut serta kaitan dengan latar belakang sejarah penyakitnya.–AlHijrah Online


DR ZULKIFLI WAKIL ASIA DALAM AMJA

KUALA LUMPUR: Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad al-Bakri dilantik sebagai anggota The Assembly of Muslim Jurists of America (AMJA).

Menerusi ciapan beliau di laman Twitter, Zulkifli merupakan satu-satunya wakil Asia dalam AMJA.

Katanya, AMJA menghimpunkan ulama seluruh dunia Islam dan termasuk di negara-negara Barat.

“Saya dengan rendah diri menerima penghormatan daripada AMJA yang menyampaikan hasrat untuk melantik saya sebagai anggota,” katanya.

Lewat malam tadi, Zulkifli buat kali pertama menghadiri mesyuarat tersebut yang membincangkan kaedah penentuan awal bulan Ramadan melalui ru’yah, hisab falak (pengiraan) dan ru’yah-hisab dengan menggunakan kriteria imkan al-ru’yah iaitu menggunakan hisab dalam menentukan kebolehnampakan anak bulan (hilal).

“AMJA ditubuhkan sebagai satu maklumbalas kepada keperluan yang mendesak kepada isu-isu fiqh melibatkan Muslim di Barat.

“Matlamat utamanya adalah untuk menentukan permasalahan hukum menggunakan standard akademik yang tinggi, pendekatan yang wasatiyyah dan menolak ekstremisme,”katanya.

Zulkifli berkata, antara ulama terkenal yang dilantik sebagai anggota AMJA adalah Sheikh Dr. Mohammad Akram Nadwi, Sheikh Dr. Muhammad al-Zuhayli dan Sheikh Waleed Basyouni.

Beliau menganggap pelantikan tersebut sebagai amanah besar untuk membawa nama Malaysia sebagai sebuah negara Islam contoh bagi dunia Barat khususnya di Amerika Syarikat.–AlHijrah Online


USTAZ AZHAR IDRUS TIADA TAULIAH DI SELANGOR – JAIS

SHAH ALAM: Jabatan Agama Islam Selangor (JAIS) mengesahkan penceramah Ustaz Azhar Idrus (UAI) tidak mempunyai tauliah untuk mengajar agama Islam di Selangor, kata Pengarah JAIS Datuk Mohd Shahzihan Ahmad.

Katanya ia berdasarkan hasil semakan pihaknya selain mengambil maklum berkenaan pembatalan kuliah maghrib UAI yang dijadualkan berlangsung pada Ahad di Masjid Diraja Tengku Ampuan Jemaah, Bukit Jelutong.

“Kuasa Majlis Agama Islam Selangor (MAIS) atau JAIS tertakluk kepada undang-undang dan peraturan yang berkuat kuasa di Selangor. Semua individu yang mengajar berkaitan agama Islam di Selangor perlu mematuhi undang-undang dan peraturan.

“Pihak masjid atau surau juga tidak boleh menjemput individu tiada tauliah mengajar yang diberi bawah Seksyen 118 Enakmen Pentadbiran Agama Islam (Selangor) 2003 Pindaan 2016,” katanya dalam satu kenyataan, hari ini.

Terdahulu, Kuliah Maghrib Perdana UAI yang dijadualkan berlangsung pada Ahad ini di Masjid Diraja Tengku Ampuan Jemaah, terpaksa dibatalkan atas kuasa JAIS.

“Mohon maaf kepada rakyat Selangor kerana tidak dapat menyampaikan kuliah di negeri anda. Oleh itu, kuliah maghrib pada 26 Februari 2023 ditukarkan ke Masjid Ar-Rahimah Kampung Pandan, Kuala Lumpur. Mohon sebaran seluasnya,” katanya menerusi hantaran dalam Facebook rasmi Azhar.–AlHijrah Online


MALUKU DILANDA GEMPA 6.3 SKALA RITCHER

JAKARTA: Gempa bumi berukuran 6.3 pada skala Richter melanda di timur laut Maluku, Indonesia.

Namun tiada amaran tsunami dikeluarkan Badan Meteorologi Klimatologi dan Geofisika (BMKG) Indonesia.

Menurut BMKG, gempa bumi yang berlaku pada 10.43 pagi waktu Indonesia Barat itu berpusat di 198 kilometer (km) timur laut Maluku pada kedalaman 196 km di dasar Laut Arafura, di perairan antara Pulau Papua dan Australia.

Sementara itu, Jabatan Meteorologi Malaysia memaklumkan gempa bumi sederhana dengan 5.9 skala Richter melanda Laut Banda, Indonesia sebentar tadi.

Bagaimanapun, gempa itu tidak mengakibatkan ancaman tsunami kepada Malaysia.

BMKG kini memantau kejadian itu yang dibimbangi boleh mencetuskan gempa susulan.–AlHijrah Online


406 KAWASAN TITIK PANAS DI SELURUH NEGARA DIKENAL PASTI

PUTRAJAYA: Jabatan Bomba dan Penyelamat Malaysia (JBPM) telah mengenal pasti sebanyak 406 kawasan titik panas (hotspot) di seluruh negara melalui satelit, setakat ini.

Pengarah Bahagian Operasi Kebombaan dan Penyelamat JBPM Datuk Ahmad Irzam Osman berkata antara kawasan itu ialah Mukah, Miri di Sarawak; Dungun, Kemaman di Terengganu; Kuantan, Pekan di Pahang; Pasir Mas, Bachok di Kelantan dan Hutan Simpan Kuala Langat Utara, Selangor.

Justeru, Ahmad Irzam berkata pihaknya dengan kerjasama Jabatan Perhutan dan Jabatan Alam Sekitar membuat pemantauan berkala sama ada melalui rondaan serta tinjauan udara menggunakan helikopter atau dron bagi memastikan keadaan terkawal.

“Setakat ini, status cuaca panas tahap satu dikesan di dua kawasan iaitu di Padang Terap, Kedah dan Jempol, Negeri Sembilan. Penduduk di kawasan berkenaan telah diingatkan untuk berjaga-jaga kerana suhu maksimum harian mencecah 35 hingga 37 darjah Celsius telah berlaku tiga hari berturut-turut,” katanya kepada Bernama di Ibu Pejabat agensi itu di Putrajaya baru-baru ini.

Sementara itu, Ahmad Irzam berkata sebanyak 4,106 kes pembakaran terbuka dicatatkan setakat Mac lepas.

“Kami jangkakan jumlah ini akan meningkat berbanding tahun lepas dengan 9,596 kes berikutan cuaca panas yang diramal hingga Ogos ini.

“Selain itu, kebakaran tanah gambut juga dikategorikan sebagai pembakaran terbuka kerana melibatkan pembakaran berskala besar yang mungkin tercetus kerana keadaan cuaca semasa,” katanya.

Menurut Ahmad Irzam, pihaknya telah bersedia sama ada dari segi kelengkapan logistik kebakaran dan keanggotaan bagi mengendalikan kes pembakaran terbuka yang dijangka meningkat tahun ini ekoran cuaca panas.

Dalam pada itu, beliau berkata JBPM akan menggunakan peralatan pemadaman kebakaran hutan MARK III hasil inovasi pegawai JBPM yang berfungsi seperti alat pemercik tanaman untuk mengelakkan kebakaran tanah gambut daripada merebak yang boleh mengakibatkan jerebu melampau. — AlHijrah Online


GURU TAHFIZ LEMAS KETIKA MANDI DI PANTAI ANGULIA

MARANG: Seorang guru tahfiz meninggal dunia selepas lemas ketika mandi di Pantai Angulia dekat sini, pada 9.55 pagi tadi.

Mangsa, Nabil Husaini Halimun Nawar, 22, yang berasal dari Selangor merupakan seorang tenaga pengajar di Maahad Tahfiz Al-Azhariah di Seksyen 18, Shah Alam.

Ketua Polis Daerah Marang, DSP Mohd Zain Mat Deris berkata menurut laporan, mangsa bersama 35 pelajar dan lima tenaga pengajar lain datang ke kawasan berkenaan untuk menjalani kem pemantapan iman.

Beliau berkata selepas selesai aktiviti sukaneka, mangsa bersama seorang pelajar mengambil kesempatan mandi di pantai sebelum dihanyutkan arus ke tengah laut.

“Kejadian itu disedari oleh seorang pelajar yang melihat mangsa meminta tolong dari tengah laut. Pelajar itu bergegas meminta pertolongan dari pekerja resort berada berdekatan,” katanya ketika dihubungi hari ini.

Mohd Zain berkata mangsa berjaya dibawa naik ke darat oleh pekerja resort dalam keadaan tidak bergerak dan disahkan meninggal dunia sebelum dibawa ke Hospital Sultanah Nur Zahirah (HSNZ) untuk tindakan lanjut.

“Mangsa bersama rombongan pelajar tiba di Terengganu pada 26 Feb lepas dan mereka sepatutnya pulang ke Selangor hari ini,” katanya.

Dalam pada itu, Mohd Zain turut menasihati orang ramai supaya sentiasa berwaspada dan merujuk ramalan cuaca dalam laman web atau media sosial sebelum menjalankan sebarang aktiviti di air.

“Jabatan Meteorologi Malaysia telah mengeluarkan amaran angin kencang dan laut bergelora yang menyebabkan kenaikan paras laut di perairan Kelantan, Terengganu, Pahang dan Johor Timur sehingga 6 Mac ini.

“Jadi saya nasihatkan supaya orang ramai tangguhkan dulu aktiviti di pantai kerana ia berbahaya dan tak dapat dijangka,” katanya.–AlHijrah Online


PENGAWAL KESELAMATAN DIREMAN BANTU SIASATAN WANITA DITEMUI RENTUNG

KUALA LUMPUR: Polis menahan reman seorang pengawal keselamatan sekolah bagi membantu siasatan berhubung kes seorang wanita ditemui rentung dalam kebakaran bengkel kemahiran hidup di sebuah sekolah menengah di Bandar Tun Razak, pada Sabtu.

Ketua Polis Daerah Cheras ACP Muhammad Idzam Jaafar berkata, lelaki berusia 30-an itu direman tujuh hari bermula Ahad hingga Jumaat ini.

“Kita masih menyiasat motif kejadian itu. Mangsa yang juga penyelia kedai buku berusia 25 tahun itu tidak mempunyai sebarang hubungan dengan suspek,” katanya dalam satu kenyataan, hari ini.

Pihak polis masih menunggu laporan bedah siasat dari Hospital Canselor Tuanku Muhriz (HCTM) selepas mayat mangsa dihantar ke hospital berkenaan.

“Punca kebakaran pula masih dalam siasatan Jabatan Bomba dan Penyelamat Malaysia,” katanya.

Semalam, mayat wanita berkenaan ditemui anggota Balai Bomba dan Penyelamat Bandar Tun Razak yang memadamkan kebakaran bengkel tersebut selepas menerima laporan kejadian kira-kira jam 6.04 petang Sabtu.

Susulan itu seorang lelaki telah ditahan bagi membantu siasatan mengikut Seksyen 302 Kanun Keseksaan atas sebab membunuh.–AlHijrah Online


EBIT LEW MENANGIS BERI KETERANGAN DI BUKIT AMAN

KUALA LUMPUR: Pendakwah terkenal, Ebit Lew berkata beliau tidak lagi akan membantu secara langsung golongan kurang berkemampuan.

Katanya, keputusan itu dibuat selepas beliau dipanggil memberikan keterangan kepada polis di Cawangan Khas Bukit Aman hari ini.

Ia susulan laporan polis dibuat beberapa pihak yang tidak menyenangi cara Ebit menghulurkan bantuan kepada petugas barisan hadapan dan golongan kurang berkemampuan yang tular baru-baru ini.

“Saya minta maaf pada semua yer. Atas nasihat, setakat ini sahajalah saya berkhidmat pada semua secara langsung.

“Saya cuma akan transfer duit pada orang susah. Saya teruskan dari rumah sahaja. Jangan tag saya lagi kes orang susah. Nanti habis PKP (Perintah Kawalan Pergerakan) baru saya cuba bantu,” katanya dalam entri terbaru di Facebook beliau hari ini.

Ebit memberitahu beliau menangis ketika memberi keterangan siang tadi kerana terlalu penat.

“Cuma nak menangis pada Allah. Entahlah. Tersandar rasa. Rasa penat sangat. Walau saya ada kebenaran untuk memberi bantuan,” katanya.

Pendakwah terkenal yang aktif menyampaikan bantuan sepanjang musim PKP dan berkongsi kerja kebajikannya di media sosial itu turut meminta maaf andai tindakannya menyusahkan mana-mana pihak.

“Andai saya menyusahkan sesiapa saya minta maaf. Saya memang tak boleh tengok orang tidur atas najis atau tepi jalan.

“Lebih seratus orang dah saya bayar penginapan dan tempat tinggal. Cuma beberapa kes tu saya kongsikan dengan kawan di media FB saya. Saya pun tak niat nak viral apa ke,” katanya.

Ebit berkata beliau bersyukur pada Allah swt kerana rezekinya melimpah ruah dan boleh berkongsi dengan mereka memerlukan.

“Saya belanja duit saya sendiri dari dulu lagi untuk bantu orang di mana-mana. Masa PKP ini dah berjuta habis. Duit simpanan saya sendiri dah sejuta ringgit saya belanjakan.

“Sekarang ramai juga mula bersama dalam kerja membantu & menyelamatkan mereka yang dalam kesusahan termasuk frontliner,” katanya.

Ebit turut meminta maaf kerana menjadikan media sosial sebagai medan untuknya berkongsi rasa kasih sayang dengan semua.

“Saya tak salahkan sesiapa. Saya bukan ahli politik. Saya bukan sesiapa. Cuma cina Islam yang sayangkan Islam dan negara Malaysia,” katanya. — AlHijrah Online


DUA RAKYAT MALAYSIA PULANG DARI WUHAN POSITIF KORONAVIRUS

PUTRAJAYA: Dua daripada 107 individu, yang tiba di tanah air Selasa pagi dari Wuhan, China menerusi Misi Bantuan Kemanusiaan dan Bencana (HADR) digerakkan kerajaan Malaysia, disahkan positif novel koronavirus 2019 (2019-nCoV).

Ini menjadikan jumlah kumulatif kes positif kluster koronavirus di Malaysia kepada 12.

Menteri Kesihatan Datuk Seri Dr Dzulkefly Ahmad berkata kes terbaharu ini melibatkan dua warga Malaysia iaitu seorang lelaki berusia 45 tahun dan anak lelakinya yang berusia sembilan tahun.

“Kedua-dua mereka (bapa dan anak) tidak menunjukkan sebarang gejala koronavirus ketika dibawa pulang dan disahkan positif di Pusat Pemantauan di Akademi Kepimpinan Pendidikan Tinggi (AKEPT) di Bandar Enstek, Nilai di Negeri Sembilan,” katanya pada sidang media harian perkembangan 2019-nCoV di Kementerian Kesihatan Malaysia di sini, hari ini.

Dr Dzulkefly berkata kedua-duanya kini dirawat di wad isolasi di Hospital Tuanku Ja’afar, Seremban.

Selain anak lelakinya, lelaki itu pulang bersama isteri dan seorang lagi anak perempuan mereka. — BERNAMA


PEMBENIHAN AWAN AKAN DILAKUKAN DI NEGERI TERJEJAS

KUALA LUMPUR: Operasi pembenihan awan akan dilakukan di
negeri-negeri selain Sarawak dan Selangor jika keadaan jerebu bertambah buruk.

Bagaimanapun, operasi pembenihan awan yang bertujuan mengurangkan
kesan jerebu itu bergantung kepada keadaan cuaca setempat.

Timbalan Menteri Tenaga, Sains, Teknologi, Alam Sekitar dan Perubahan Iklim, Isnaraissah Munirah Majilis berkata, operasi itu akan dilakukan mengikut atmosfera serta kadar kelembapan dalam udara yang sesuai.

“Sekiranya arah angin tidak berapa membantu untuk buat pembenihan awan, kita tidak akan laksanakan (operasi) sebab nanti ia tidak efektif,” katanya dipetik BERNAMA dalam satu majlis di Universiti Teknologi Petronas di Seri Iskandar Perak hari ini.

Di Sungai Buloh, Menteri Besar Selangor, Amirudin Shari
dilaporkan berkata pihaknya sedang memantau keadaan cuaca semasa sebelum
melakukan proses pembenihan awan di negeri itu.

Ia ekoran hujan lebat yang turun di beberapa kawasan di Selangor
sejak malam tadi yang dijangka mengurangkan kesan jerebu.

“Kita akan tengok dari masa ke masa dan saya akan dapatkan maklum balas daripada Jabatan Alam Sekitar (sebelum melakukan pembenihan awan),” katanya kepada pemberita selepas majlis penyerahan kunci Rumah Selangorku Hibiscus 3 kepada 270 pemilik di Sungai Buloh.

Media melaporkan Jabatan Meteorologi Malaysia (MetMalaysia) dijangka
melakukan operasi pembenihan awan di Selangor esok atau Isnin ini susulan
peningkatan Indeks Pencemaran Udara (IPU) sangat tidak sihat di Johan Setia, Klang.

Johan Setia mencatatkan IPU 191 pada 9 pagi tadi diikuti Banting
(170), Petaling Jaya (161), Shah Alam (155), Klang (152) dan Kuala Selangor
(131).

Bacaan IPU antara 0 dan 50 dikategorikan baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas berbahaya.

40,000 PELAJAR TERJEJAS, 220 SEKOLAH DAN IPT DITUTUP DI MUAR DAN TANGKAK

Sementara itu Pengerusi Jawatankuasa Pendidikan, Sumber Manusia, Sains dan Teknologi Johor, Aminolhuda Hassan memberitahu Berita TV AlHijrah yang kira-kira 220 sekolah dan institusi pengajian tinggi (IPT) di daerah Muar dan Tangkak diarah tutup esok ekoran keadaan jerebu semakin teruk.

Penutupan sekolah itu merangkumi 129 sekolah di Muar dan 82 sekolah di daerah Tangkak membabitkan 40,000 pelajar secara keseluruhannya. – BERNAMA/AlHijrah Online


PERKEMASKAN FORMAT & MODUL PROGRAM DAKWAH REALITI: CEO TV ALHIJRAH

Perkemas format dan modul program dakwah realiti di TV dengan pembabitan agensi agama.

Itu cadangan Ketua Pegawai Eksekutif AlHijrah Media Corporation, Namanzee Harris, semalam bagi meningkatkan kualiti golongan pendakwah yang lahir dari program realiti TV & kini terpalit isu kontroversi sejak akhir-akhir ini.

Namanzee berkata demikian petang semalam, sebelum program bual bicara Analisis di TVAH mengupas topik “Ustaz Segera: Jejas Institusi Islam” dihoskan Finaz Yunus.

Ikuti siaran Berita AlHijrah 25 Disember 2019. — AlHijrah Online


PEMANDU TRAK TUNDA DICARI SEBABKAN MOTOSIKAL, KERETA KEMALANGAN

KUALA LUMPUR: Polis mengesan pemandu trak tunda yang menyebabkan kemalangan penunggang motosikal dan sebuah kereta di Lebuh Raya Damansara Puchong (LDP), semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata, berdasarkan sebuah video tular, trak tunda itu mengubah haluan secara tiba-tiba hingga menyebabkan motosikal dibelakangnya brek mengejut sebelum melanggar kereta di lorong kiri.

Katanya, penunggang motosikal serta pemandu kereta yang terlibat dengan kemalangan itu telah membuat laporan polis.

“Bahagian Siasatan dan Penguatkuasaan Trafik IPD Petaling Jaya telah menerima laporan daripada penunggang motosikal dan pemandu kereta yang terlibat.

“Saksi kejadian boleh tampil membuat laporan polis berhampiran atau berhubung dengan Penolong Pegawai Penyiasat Trafik, Sarjan Ainurur Ferdaus Mahussin di talian 017-6345114,” katanya dalam satu kenyataan hari ini.—AlHijrah Online


DUA MAUT, TIGA CEDERA DALAM KEMALANGAN DI CHERAS

KUALA LUMPUR: Dua lelaki maut manakala tiga lagi cedera apabila kenderaan pelbagai guna (MPV) dinaiki mereka terbabas sebelum merempuh tiang Transit Aliran Massa (MRT) berhampiran Eco Cheras Mall di sini pagi tadi.

Komander Operasi Balai Bomba dan Penyelamat Cheras Pegawai Bomba Kanan II Mohd Rizuan Ahmad berkata pihaknya menerima panggilan berhubung kemalangan itu pada 6.42 pagi sebelum tujuh anggota tiba di lokasi kejadian sembilan minit kemudian.

Beliau berkata kelima-lima mangsa yang tersepit di dalam kenderaan jenis Toyota Innova itu berjaya dikeluarkan pada 7.06 pagi.

“Pemandu dan penumpang hadapan disahkan meninggal dunia di lokasi kejadian oleh pegawai perubatan manakala tiga lagi cedera serta berada dalam keadaan separuh sedar,” katanya ketika dihubungi hari ini.

Menurutnya, mangsa yang cedera dihantar ke Hospital Canselor Tuanku Muhriz Universiti Kebangsaan Malaysia (UKM) bagi menerima rawatan sementara mayat diserahkan kepada polis untuk tindakan lanjut.

Identiti kesemua mangsa serta punca kemalangan masih dalam siasatan, katanya.–AlHijrah Online